title: Musiikin vaikutukset

text: Neuropsykologi Howard Gardner loi vuonna 1983 moniälykkyysteorian, jonka mukaan älykkyyteen kuuluu seitsemän erilaista ja itsenäistä kykyä. Musiikillinen älykkyys on yksi älykkyysteorian osa. Musiikillisesti älykäs ihminen muistaa helposti melodioita ja kappaleita. Hän kuulee musiikin sisältämät erilaiset vivahteet ja pystyy erottamaan esimerkiksi moniäänisen teoksen yksittäiset stemmat. Musiikillisesti älykäs ihminen kykenee myös ilmaisemaan itseään musiikin kautta ja nauttii musiikista muita enemmän.


title: Musiikin vaikutukset

text: Musiikin kuuntelun vaikutuksia on tutkittu paljon etenkin "Mozart effect" -ilmiön jälkeen. Ilmiön alulle saattaneen tutkimuksen (Rauscher, Shaw, Ky 1993) tulokset osoittivat Mozartin musiikin kuuntelun nostavan hetkellisesti avaruudellista hahmotusta mittaavissa tehtävissä saatuja pisteitä. Tuloksia on tulkittu myöhemmin väärin antaen olettaa, että klassisen musiikin kuuntelu vaikuttaisi positiivisesti älykkyyteen pidemmällä aikavälillä.


title: Musiikin vaikutukset

text: Jatkotutkimuksissa on katsottu, että vaikutusten takana on musiikin aiheuttama muutos mielialassa, sekä vireystilassa. Rauscherin, Shaw'n ja Kyn tutkimuksessa käytetty Mozartin Sonaatti D-duuri K. 448 kahdelle pianolle on nopeatempoinen ja energinen. Näiden ominaisuuksien uskotaan olevan tulosten takana, sillä myöhemmissä tutkimuksissa surullisen ja hidastempoisen (klassisen) musiikin ei ole todettu aiheuttavan vastaavaa vaikutusta.


title: Musiikin vaikutukset

text: Musiikillisten ja matemaattisten taitojen välillä on todettu olevan yhteys. Vaughnin (2000) toteuttamassa meta-analyysissa päädyttiin kolmeen johtopäätökseen.Yhteyden syyksi on esitetty molempien aineiden ei-sanallisen materiaalin käsittelyä sekä tarvetta keskittymiseen. Lisäksi lukusuhteet, numerot ja rakenteet ovat molemmissa aineissa keskeisessä osassa.


title: Musiikin vaikutukset

text: Musiikin ja avaruudellisen hahmotuksen välillä on todettu olevan yhteys. Musiikin opetusta saaneiden lasten on todettu pärjäävän paremmin avaruudellista hahmotuskykyä mittaavissa tehtävissä. Jotkin tutkimukset ovat tosin osoittaneet, että musiikkiopintojen vaikutus tuloksiin katoaa kahden vuoden aikana, vaikka opinnot jatkuisivatkin.


title: Musiikin vaikutukset

text: Musiikin ja verbaalisten taitojen yhteys on todettu lukuisissa tutkimuksissa, etenkin luetun muistamisen ja lukutaidon välillä. Molemmat taidot vaativat samaan tapaan havainnointikykyä sekä kognitiivisia ja motorisia taitoja. Lisäksi kuuloaisti on olennainen tekijä molemmissa taidoissa. Musiikilliset taidot ovat yhteydessä lukutaitoon sekä puhutun muistamiseen. Syy-seuraus suhdetta musiikin ja verbaalisten taitojen välille ei ole voitu luoda, mutta taitojen korreloivuus eri tutkimuksissa on todettu luotettavaksi. Musiikin opetuksella on todettu lisäksi olevan myönteinen vaikutus äänensävyjen sekä puheeseen sisällytettyjen tunnevivahteiden erottelukykyyn.


title: Musiikin vaikutukset

text: Musiikki, ja varsinkin sen harjoitteleminen muuttaa aivotoimintaa. Tutkija Christo Pantevin mukaan musiikin harjoittelu laajentaa aivoalueita, ja aivot myös alkavat toimia synkronisemmin. Muusikon kuullessa jonkin tutun melodian hänen aivoissaan aktivoituvat laajat hermosoluverkostot. Riittävä määrä toistoja aiheuttaa aivojen kuulovasteiden aktivoitumisen myötä sen, että ”kuullakseen” musiikin, muusikko ei tarvitse kuulla konkreettisesti musiikkia, vaan pelkkä nuottien näkeminen riittää siihen että ”pään sisällä soi”. Hyvä esimerkki tästä ovat kapellimestarit.


title: Musiikin vaikutukset

text: Mieltymys rytmiin ja melodiaan on ihmisellä lapsesta asti. On kuitenkin vielä epäselvää, kuinka paljon musiikillista kykyä voi lisätä harjoittelulla ja kuinka paljon musikaalisuus on aivojen synnynnäinen ominaisuus. On kuitenkin havaittu, että eri soitinten soittajien välillä on eroja: tutkimuksen mukaan esimerkiksi viulisteille kehittyisi muiden soitinten edustajia tarkempi sävelkorva.


title: Musiikin vaikutukset

text: Gandnerin luoma moniälykkyysteoria syntyi muun muassa sen pohjalta, kun hän huomasi aivovauriopotilaalla laulu- ja soittotaidon säilyneen, vaikka tämä oli menettänyt kielelliset kykynsä. 1990-luvulta lähtien onkin musiikillinen aivotutkimus kiihtynyt, sillä on alettu ajatella, että jos ymmärretään aivojen tapaa prosessoida musiikkia, voi se olla avain jopa eräiden sairauksien ymmärtämiseen.


title: Musiikin vaikutukset

text: Yhdysvaltalaistutkimuksen mukaan ammattimuusikko hyödyntää keskivertohenkilöä taitavammin divergenttiä ajattelua, jossa yhteen ja samaan ongelmaan etsitään useampia ratkaisuja. Muusikot hyödynsivät ongelmanratkaisun aikana verrokkeja enemmän molempia aivolohkojaan. Tutkija Bradley Folleyn mukaan muusikot eivät ajatelleet luovemmin, vaan heidän aivonsa toimivat laadullisesti toisin. Tutkijoiden mukaan eräs selitys aivopuoliskojen tehokkaaseen rinnakkaiskäyttöön on se, että muusikot käyttävät usein kumpaakin kättä instrumenttinsa soittamiseen. Muusikkojen pitää myös osata yhdistellä hyvin kummankin aivopuoliskon informaatiota soittaessaan. Nuottien lukemiseen tarvitaan vasenta aivopuoliskoa kun taas musiikin tulkintaan oikeaa.


title: Musiikin vaikutukset

text: Musiikki parantaa aivoinfarktista toipuvien kognitiivista kuntoutumista ja mielialaa. Tämän ovat suomalaistutkijat ensi kertaa pystyneet osoittamaan. Helsingin ja Jyväskylän yliopistojen yhteisessä tutkimuksessa seurattiin 60 aivoinfarktipotilaan toipumista laajojen neuropsykologisten tutkimusten avulla tietyin aikavälein infarktista. Tulokset osoittivat, että musiikkia kuunnelleiden kielellinen muisti ja tarkkaavaisuus kuntoutuivat muita toipilaita paremmin. Teppo Särkämön mukaan musiikki aktivoi aivoissa laajaa hermoverkkoa, joka säätelee muun muassa muistia, tunteita, vireystilaa ja tarkkaavaisuutta. Suomalaistutkijat suosittelevatkin musiikin kuuntelun aloittamista mahdollisimman varhain aivoinfarktin jälkeen.


title: Lehtijalkaiset

text: Lehtijalkaiset ("Anostraca") on kidusjalkaisten ("Branchiopoda") luokkaan kuuluva äyriäislahko. Toisin kuin muilla kidusjalkaisilla, lehtijalkaisilla ei ole ruumiin etuosaa suojaavaa selkäkilpeä ("carapax"). Ruumis on selvästi jakautunut etu-, keski- ja takaruumiiseen.


title: Lehtijalkaiset

text: Lehtijalkaiset ovat yleensä suhteellisen suuria, 1-2 cm, enimmillään 15 cm. Niillä on varrelliset verkkosilmät ja lisäksi päälaella naupliussilmä. Keskiruumiissa on yleensä 11 jaoketta, joissa kaikissa on samanlaiset yksinkertaiset lehtijalat. Takaruumis on yksinkertaisen lieriömäinen ja sen päättää "telson".


title: Lehtijalkaiset

text: Sukupuolet ovat erilliset. Naaras kantaa munia keskiruumiin kahden viimeisen jaokkeen alla olevassa hautomataskussa.


title: Lehtijalkaiset

text: Lehtijalkaiset elävät tyypillisesti tilapäisympäristöissä, kuten ajoittain kuivuvissa sade- tai sulamisvesilammikoissa tai suolajärvissä. Kuivan kauden yli ne selviävät kovakuorisina lepomunina, "kystoina", jotka ovat itse asiassa jo kehityksensä aloittaneita alkioita. Ne heräävät henkiin noin 30 tunnin kuluttua veteen jouduttuaan. Nämä munat leviävät helposti sekä tuulen että eläinten mukana.


title: Lehtijalkaiset

text: Ryhmän tunnetuimpia edustajia ovat suolalehtijalkaiset ("Artemia"-suku), erityisesti "Artemia salina", jotka luonnossa elävät hypersuolaisissa järvissä. Näiden lajien lepomunia myydään kasvatettavaksi mm. akvaariokalojen ruoaksi.


title: Lehtijalkaiset

text: Lehtijalkaiset ovat kidusjalkaisten Sarsostraca-alaluokan ainoa nykyisin elävä lahko.


title: Lehtijalkaiset

text: Suomesta tunnetaan kaksi lehtijalkaislajia, "Polyartemia forcipata" ja "Branchinecta paludosa". Molempia on meillä tavattu vain Lapin perukoilta. Skandinavian vuoristossa niiden levinneisyys ulottuu etelämmäksi.


title: Donewell Yobe

text: Donewell Yobe (s. 24. elokuuta 1983) on sambialainen jalkapalloilija. Pelipaikaltaan hän on hyökkääjä. Hänen sambialainen seuransa oli ZESCO United F.C., jossa hän voitti maansa mestaruuden kaudella 2007. Kaudella 2009 hän oli ykkösen toiseksi paras maalintekijä 14 maalilla AC Oulun noustessa Veikkausliigaan.


title: Donewell Yobe

text: Veikkausliigakautena 2010 hän teki alkukaudesta vaihtopelaajana maaleja. Pelipaikka oli ylempi keskikenttäpelaaja. Yobe ja hänen veljensä Dominic tuomittiin toukokuussa 2011 seitsemän kuukauden ehdolliseen vankeuteen heidän ottattuaan vedonlyöntihuijarilta 50 000 euron lahjuksen syyskuussa 2010 pelatun TPS-AC Oulu-ottelun tulokseen vaikuttamisesta.


title: Donewell Yobe

text: Suomen Palloliiton (SPL) kurinpitovaliokunta ja Kansainvälisen jalkapalloliiton (FIFA) kurinpitovaliokunta määräsivät Dominic ja Donewell Yobelle määräaikaisen kahden vuoden peli- ja toimitsijakiellon, joka kattaa kaikki kansalliset ja kansainväliset, sekä muut viralliset ottelutapahtumat maailmanlaajuisesti. Pelikielto katsotaan alkaneeksi 6.4.2011.


title: Linja 6 (Pariisin metro)

text: Paris Métro Ligne 6 (linja 6) on yksi Pariisin metron linjoista. Se muodostaa eteläisen puolen kehämäisestä linjasta (Linja 2 muodostaa pohjoisen osan). Se kulkee Charles de Gaulle-Étoile-aukiolta (Riemukaari) Pariisin eteläosien kautta Place de la Nationille muun muassa Eiffelin tornin ohi ja Montparnassen kautta. Linja on Pariisin metron kuudenneksi käytetyin noin 104 miljoonalla matkalla vuodessa.


title: Linja 6 (Pariisin metro)

text: Linja seuraa koko pituudeltaan Pariisin keskimmäistä bulevardikehää, kuten myös samojen aukioiden välillä Pariisin pohjoisosien kautta liikennöivä linja 2, joka tosin länsipäässään jatkaa Porte Dauphinelle. Linja 6 on 13,6 km pitkä ja siinä on 28 asemaa, joista yhdessätoista on vaihtomahdollisuus toiseen linjaan. Keskimääräinen asemien välimatka on 504 m. Sen pituudesta yli puolet on rakennettu maanpinnan yläpuoliselle kohoradalle. Linjan kalustona on 5-vaunuisia, kumipyöräisiä MP 73-yksiköitä.Linja 6 kulkee seuraavien turistinähtävyyksien kautta:


title: Edison Miranda

text: Edison Miranda (s. 7. tammikuuta 1981) on ylemmässä keskisarjassa otteleva kolumbialainen nyrkkeilijä.


title: Edison Miranda

text: Edison Mirandan murrosikäinen äiti hylkäsi tämän hänen ollessaan vasta kuukauden ikäinen. Perhetutut ottivat Mirandan hoiviinsa, mutta kohtelu oli julmaa. Mirandaa pahoinpideltiin jatkuvasti ja hän joutui pikkupoikana työskentelemään pellolla. Yhdeksänvuotiaana Miranda pakeni perhetuttujen luota ja matkusti toiselle puolelle Kolumbiaa etsiäkseen äitinsä. Äidillä oli uusi perhe ja näin Miranda tuli hylätyksi toistamiseen. Miranda päätyi elämään Buenaventuran kadulla kieltäydyttyään palaamasta häntä kaltoin kohdelleen perheen luokse. 14-vuotiaana Miranda muutti Barranguillaan, missä hän elätti itsensä työskentelemällä muun muassa teurastajana. 16-vuotiaana Miranda löysi nyrkkeilyn ja laji vei nuoren miehen mukanaan. Kaikesta huolimatta Miranda oli koditon treenaten päivät nyrkkeilysalilla ja nukkuen yöt kaduilla.


title: Edison Miranda

text: Ammattiuran Miranda aloitti 20-vuotiaana. Nuorukaisen ura kulki voittoisasti mutta rahat päätyivät muille. Pettyneenä Miranda muutti Dominikaaniseen tasavaltaan jossa havaitsi saman kaavan toistuvan. Uransa alkuvuodet Miranda voitti nimettömiä iskijöitä päästen lopulta IBF liiton mestaruusotteluun Arthur Abrahamia vastaan. Ottelussa Mirandalta vähennettiin pisteitä puskemisesta ja vyön alle lyömisestä. Miranda hävisi ottelun kaikin tuomariäänin. Kahden kevyemmän ottelun jälkeen Miransa pääsi WBC liiton karsintaotteluun Kelly Pavlikia vastaan mutta hävisi seitsemännessä erässä teknisellä tyrmäyksellä. Tämän jälkeen Miranda voitti kaksi helpompaa vastustajaa jonka jälkeen pääsi kohtaamaan Abrahamin uudelleen. Ottelussa oli 166 lbs painoraja jonka vuoksi IBF liiton vyö ei ollut ottelun panoksena. Miranda hävisi ottelun teknisellä tyrmäyksellä neljännessä erässä.


title: Villers-Bretonneux’n taistelu

text: Villers-Bretonneux’n taistelu oli ensimmäisen maailmansodan länsirintamalla 24. huhtikuuta 1918 käyty historian ensimmäinen panssarivaunujen välinen taistelu. Vaunujen kohtaaminen syntyi, kun saksalaisten ja brittien vaunut kohtasivat sattumalta toisensa brittien paikallisen vastahyökkäyksen aikana.


title: Villers-Bretonneux’n taistelu

text: Saksalaiset aloittivat 24. huhtikuuta kello 7 hyökkäyksen Amiensin kaupungin lähellä sijaitsevaan Villers-Bretonneux’n kylään. Hyökkäykseen osallistui kolmeen ryhmään jaettuna viisitoista A7V-panssarivaunua. Vaunujen tehtävänä oli tukea jalkaväkeä hyökkäyksessä, minkä jälkeen niiden piti suunnitelman mukaan palata ennaltasovitulle kokoontumispaikalle.


title: Villers-Bretonneux’n taistelu

text: Briteillä oli tällä rintamanosalla seitsemän Mark A Whippet -vaunua ja kolme Mark IV -vaunua, yhteensä siis kymmenen panssarivaunua. Kapteeni Price komensi Whippet-vaunuja ja kapteeni Brown Mark IV -vaunuja. Kaksi Mark IV -vaunuista oli varustettu ainoastaan konekivääreillä (niin sanottuja naarastankkeja) ja yhdessä oli tykkejä (urostankki).


title: Villers-Bretonneux’n taistelu

text: Saksalaisten 1. ja 2. panssarivaunuosasto palasivat tehtävän suorittamisen jälkeen suunnitellusti takaisin kokoontumispaikalle. 3. osaston yksi vaunu putosi juoksuhautaan eksyttyään muista vaunuista. Sen miehistö hylkäsi vaunun, jalkautui ja jatkoi taistelua osana jalkaväkeä. Osaston muut kolme vaunua jatkoivat jalkaväen hyökkäyksen tukemista. Tavoitteena oli Cachyn kylä. Jäljellä olleita kolmea vaunua komensivat luutnantit Wilhelm Biltz, Bitter ja Müller.


title: Villers-Bretonneux’n taistelu

text: Brown komensi johtamansa kolme Mark IV -panssarivaunua Kello 8.45 tukemaan Cachyn puolustajien juoksuhautoja. Vänrikki Mitchell johti kahdella tykillä varustettua ”urosvaunua”. Vaunut saapuivat paikalle, jolloin Biltzin komentama saksalainen vaunu ajoi esiin sumusta noin 350 metrin päässä. Mitchell käänsi vaununsa kohti Biltzin vaunua ja ampui liikkeestä tykeillään. Biltz huomasi brittien "naarastankit", avasi tulen, ja onnistui vahingoittamaan kumpaakin, kun ne kääntyivät pakoon. Mitchellin vaunu osui Biltzin vaunuun kolmesti. Vaunu vaurioitui pahoin ja Biltz käski miehistönsä hylkäämään vaunun.


title: Villers-Bretonneux’n taistelu

text: Bitterin ja Müllerin komentamat saksalaiset panssarivaunut olivat pysähtyneet Cachyn edustalle, kun brittien tuli oli pysäyttänyt saksalaisen jalkaväen hyökkäyksen. Kello 11 aikoihin Cachyn puolustajien avuksi saapui Pricen johtamat seitsemän Whippet-vaunua. Price ei tiennyt, että paikalla oli saksalaisten vaunuja ja hän lähti tukemaan brittijalkaväen vastahyökkäystä. Saksalaisten jalkaväki vetäytyi. Bitterin johtama A7V-vaunu havaitsi perääntyvää jalkaväkeä ahdistelleet Whippetit. Bitter avasi tulen noin 270 metrin päästä. Whippetit huomasivat saksalaisvaunun vasta kun kaksi niistä oli räjähtänyt ja yksi oli pahasti vahingoittunut. Jäljelle jääneet Whippetit pakenivat, jolloin yksi niistä menetti liikuntakykynsä mekaanisen vian vuoksi.


title: Villers-Bretonneux’n taistelu

text: Saksalaiset vetäytyivät puolilta päivin, kun heille selvisi, ettei Cachyn valtaaminen onnistuisi. Saksalaisten vaunut vetäytyivät jalkaväen mukana, jolloin Mitchellin vaunu yritti vielä tuloksetta osua niihin yli kilometrin matkalta. Mitchell jatkoi puolustuslinjalla partiointia, kunnes hänen komentamansa vaunun yksi telaketju katkesi.


title: Villers-Bretonneux’n taistelu

text: Villers-Bretonneux’n taistelu oli kooltaan pieni, mutta sillä oli huomattava merkitys panssarivaunujen kehittämiselle. Ennen taistelua saksalaiset olivat suhtautuneet vaunujen kehittämiseen välinpitämättömästi. Vuonna 1918 Saksan panssarijoukot koostuivat muutamasta ympärysvalloilta vallatusta Mark IV -vaunusta ja paristakymmenestä saksalaisesta A7V-vaunusta. Taistelun jälkeen he totesivat, että panssarivaunuilla tulisi olemaan suurempi merkitys sodankäynnissä. Lisäksi he päättelivät, että heidän taktiikkansa ampua vasta vaunun pysäyttämisen jälkeen oli oikea. Saksalaiset alkoivat kehittää myös panssarintorjuntaan erikoistuneita tykkejä, mutta niiden piti tarjota viholliselle vain pienikokoinen maali. Britit puolestaan päättelivät, että liikkeestä ampumisen tarkkuutta oli kehitettävä. Lisäksi kaikki brittivaunut tulisi jatkossa varustaa tykeillä, siltä varalta, että ne kohtaisivat taistelussa vihollisen vaunuja.


title: Apteekin Salmiakki

text: Apteekin Salmiakki on Haganolin vuodesta 1951 valmistama salmiakkimakeinen, jota myydään 15 gramman rasioissa, kuuden rasian lahjapakkauksena sekä mixerinä.


title: Apteekin Salmiakki

text: Apteekin Salmiakin alkuperäistä reseptiä käytetään yhä.


title: Thános Mikroútsikos

text: Thános Mikroútsikos () (s. 1947 Patras, Kreikka) on kreikkalainen säveltäjä ja poliitikko. Hän toimi Kreikan kulttuuriministerinä vuosina 1994–1996 sekä on vaikuttanut maansa politiikassa 1960-luvun lopulta lähtien sosialidemokraattisen Pasokin riveissä. Hänen veljensä on säveltäjä, laulaja ja televisiojuontaja Andréas Mikroútsikos.


title: Thános Mikroútsikos

text: Mikroútsikos aloitti musiikkiopinnot lapsuudessaan ja opiskeli pianonsoittoa ja musiikkiteoriaa Patraksen filharmonisessa seurassa. Helleenisessä konservatoriossa () Mikroútsikos opiskeli sävellystä. Hän valmistui sittemmin Ateenan yliopiston matemaattisesta tiedekunnasta.


title: Thános Mikroútsikos

text: Ollessaan 21-vuotias Mikroútsikos aloitti sävellysuransa. Hän sävelsi muun muassa sinfoniamusiikkia, elektronista musiikkia, oopperoita, teatterimusiikkia ja kamarimusiikkia. Mikroútsikos oli 27 vuoden ikään tullessaan säveltänyt noin 500 laulua ja levyttänyt 30 CD:tä ja LP:tä.


title: Thános Mikroútsikos

text: Mikroútsikos on myös muun muassa säveltänyt musiikin neljään elokuvaan ja kymmeniin eri puolilla maailmaa esitettäviin teatteriesityksiin. Mikroútsikos on konsertoinut satoja kertoja kotimaassaan ja useissa muissa maissa ympäri maailmaa. Lisäksi hän on esiintynyt kymmenillä kansainvälisillä musiikkifestivaaleilla. Mikroútsikos toimi vuosina 1986–1990 perustamansa Patraksen kansainvälisen festivaalin taiteellisena johtajana.


title: Thános Mikroútsikos

text: Mikroútsikos on vaikuttanut Kreikan politiikassa 1960-luvulta lähtien. Vuosina 1967–1974 Kreikkaa hallitsi sotilasjuntta, joka vainosi Mikroútsikosta tämän ideoiden ja toiminnan vuoksi. Juntan romahdettua hän jatkoi politiikassa aktiivisesti. Hän nousi Kreikan kulttuuriministeriksi hallituspuolue PASOKin riveistä 16. maaliskuuta 1994 entisen kulttuuriministeri Melína Merkoúrin kuoltua. Mikroútsikos toimi ministerinä tammikuuhun 1996 saakka.


title: Georg von Wendt

text: Georg Willehad von Wendt (21. maaliskuuta 1876 Helsinki – 17. toukokuuta 1954 Helsinki) oli suomalainen professori ja poliitikko, joka vaikutti RKP:n sisäisessä ryhmittymässä, Ruotsalaisessa Vasemmistossa. Hänen vanhempansa olivat eversti Fredrik Willehad von Wendt, Fanny Elisabeth von Born. Hänen puolisonsa vuodesta 1903 kuolemaan saakka oli Naima Emilia Augusta Gummerus.


title: Georg von Wendt

text: Von Wendt valmistui lääketieteen tohtoriksi Helsingissä 1905 ja filosofian tohtoriksi fysiologian alalta Leipzigin yliopistosta 1908. Hän toimi Helsingin yliopistossa kotieläintieteen professorina 1910–1943.


title: Georg von Wendt

text: Von Wendt toimi politiikassa sukunsa edustajana säätyvaltiopäivillä vuodesta 1904 eduskuntauudistukseen saakka. Eduskuntaan von Wendt taas valittiin maaliskuussa 1919. Hänen oli siellä yhden kauden, syksyyn 1922. Vuoden 1925 presidentinvaaleissa oli von Wendt valitsijamiehenä. Hän oli Helsingin kaupunginvaltuustossa 1919–1921 ja 1937–1943. Vuonna 1949 von Wendt julkaisi muistelmanssa "Ur min levnads bokfilm".


title: Georg Schauman

text: Georg Carl August Schauman (14. syyskuuta 1870 Helsinki – 6. lokakuuta 1930 Helsinki) oli suomalainen filosofian tohtori (1911), ylikirjastonhoitaja ja poliitikko, joka vaikutti RKP:n sisäisessä ryhmittymässä, Ruotsalaisessa Vasemmistossa. Hänen vanhempansa olivat päätoimittaja, filosofian maisteri Josef August Schauman ja Maria Amalia Kuhlman. Hänen puolisonsa oli vuodesta 1915 kuolemaan saakka Agnes Aline Sofie de la Chapelle.


title: Georg Schauman

text: Schauman toimi Helsingin yliopiston kirjastossa vt. amanuenssina 1889–1893, amanuenssina 1893–1914, kirjastonhoitajana 1914–1918 ja ylikirjastonhoitajana 1918–1930. Hän oli Suomen tieteellisten seurain kirjastonhoitaja 1905–1914 ja Helsingin yliopiston kansantaloustieteen historian dosentti 1913–1914.


title: Georg Schauman

text: Schauman oli sukunsa edustajana säätyvaltiopäivillä 1897–1906 ja eduskuntaan hänen valittiin ensi kerran 1919. Siellä hän istui kuolemaansa saakka, vuoteen 1930, minä aikana hän ehti olla tarkastusvaliokunnan puheenjohtaja 1921–1922 sekä 1927–1928 ja ulkoasiainvaliokunnan johdossa 1928–1930.


title: Georg Schauman

text: Vuoden 1918 hallitusmuotokiistassa Schauman oli merkittävin tasavaltaa kannattanut RKP:n poliitikko – muun puolueen ollessa lähes yksimielisesti monarkian kannalla – ja hän kirjoitti vuonna 1924 aihetta käsitelleen kirjan "Valtiomuototaistelu Suomessa 1918 : tosiasioita, mietelmiä ja muistoja".


title: Georg Schauman

text: Schauman oli Suomen Matkailijayhdistyksen keskushallituksen jäsen 1893–1905 ja Prometheus-seuran varapuheenjohtaja vuodesta 1906.


title: Hermannin nuorisoseura

text: Hermannin nuorisoseura oli 1900-luvun alussa Helsingin Hermannin kaupunginosassa toiminut nuorisoseura. Sen johtaja oli maisteri Aleksanteri Salava. Hän piti tapanaan kutsua tuttaviaan seuraan toivottamalla tapaamisen päätteeksi "tervetuloa Hermannin nuorisoseuraan", ja sanonta on jäänyt elämään yleiseen kielenkäyttöön. Muun muassa kirjailija Väinö Linna käytti sitä kaksi kertaa romaanissaan "Tuntematon sotilas".


title: Hermannin nuorisoseura

text: Hermannin nuorisoseura toimi Saarenkatu 4:ssä kansankodissa, jossa toimi muitakin järjestöjä. Talo valmistui 1892 ja purettiin 1970.


title: Hermannin nuorisoseura

text: Suomen Nuorisoseurojen Liitto valitsee vuosittain Vuoden Hermanniksi tai Vuoden Hermanskaksi Hermanni-toiminnassa mukana olevan nuorisoseuraseniorin. Nimityksestä vastasi vuoteen 2001 saakka Suomen Nuorison Tuki -säätiö ja vuodesta 2002 siitä on vastannut Suomen Nuorisoseurojen Liitto. Arvonimeen liittyy kunniakirja ja vuoden ajaksi hopeiset käädyt. Hermanni- ja Hermanska-toiminta tarkoittaa maakunnallista nuorisoseuratyötä eri tavoin taustalla tukevissa maakunnallisissa killoissa.


title: Maximilian Sergelius

text: Maximilian (Max) Sergelius (ent. Sergejeff, 5. toukokuuta 1879 Turku – 20. tammikuuta 1958 Helsinki) oli suomalainen diplomi-insinööri (1901), rehtori, teollisuusneuvos (1939) ja poliitikko, joka vaikutti Ruotsalaisessa Vasemmistossa. Hän oli RV:n puolueneuvoston puheenjohtaja vuosina 1931–1948.


title: Maximilian Sergelius

text: Sergelius oli ylimääräisenä opettajana ja assistenttina Teknillisessä korkeakoulussa 1902–1916 ja sen jälkeen Helsingin teollisuuskoulussa lehtorina 1912–1925 ja rehtorina 1914–1922, Hän oli Helsingin teknillisen oppilaitoksen opettaja 1916–1954 ja oppilaitoksen rehtori 1916–1952. Lisäksi Sergelius toimi Virkamies-lehden päätoimittajana 1919–1920 ja Svenska veckotidning-lehden julkaisijana 1931–1933.


title: Maximilian Sergelius

text: Sergelius jäi varasijalle vuoden 1924 eduskuntavaaleissa, mutta hän nousi kansanedustajaksi 12. maaliskuuta Hjalmar Procopén tilalle. Sergelius uusi paikkansa vaaleissa 1927, 1929, 1930, 1933 ja 1936. Vuoden 1939 vaaleissa tuli katkos, mutta hän palasi vielä kaudeksi 1945–1948. Presidentin valitsijamies hän oli 1937, 1940 ja 1943 ja Helsingin kaupunginvaltuuston jäsen 1923–1947.


title: Maximilian Sergelius

text: Sergelius oli Suomen käyttöinsinöörien liiton puheenjohtaja ja Suomi–Neuvostoliitto-Seuran keskusjohtokunnan varapuheenjohtaja.


title: Maximilian Sergelius

text: Sergeliuksen vanhempansa olivat kauppias, konsuli Georg Sergejeff ja Ellida Johanna Salvén. Hänen puolisonsa olivat Ragnhild Nyberg vuosina 1906–1916 ja Märta Helena Wasastjerna vuodesta 1925.


title: Ricardo Gardner

text: Ricardo Gardner (s. 25. syyskuuta 1978 Saint Andrew, Jamaika) on jamaikalainen jalkapalloilija, pelipaikaltaan keskikenttäpelaaja. Hän on edustanut vuodesta 1998 lähtien Englannin Valioliigan Bolton Wanderersia. Hän toimii Jamaikan jalkapallomaajoukkueeen kapteenina.


title: Ricardo Gardner

text: Gardner aloitti uransa Jamaikan pääsarjassa Digicel Premier Leaguessa Harbour Viewissä vain neljäntoista vuoden ikäisenä. Gardner valittiin Jamaikan joukkueeseen vuoden 1998 MM-kilpailuihin. Kilpailut sujuivat Gardnerilta erinomaisesti ja pian tämän jälkeen hän siirtyi Englannin 1. divisioonan Bolton Wanderersiin. Hän debytoi 1. divisioonassa 8. syyskuuta 1998 ottelussa West Bromia vastaan. Hän tuli kentällä 67. minuutilla ja teki myös maalin.


title: Ricardo Gardner

text: Kaudella 2001–2002 Gardnerin edustama Bolton nousi Valioliigaan, jossa hän debytoi Leicesteriä vastaan 18. elokuuta 2001. Ensimmäinen maali syntyi 2. helmikuuta 2002 Newcastlea vastaan. Vuosina 2003–2006 Gardner ei onnistunut kertaakaan maalinteossa. Kaudella 2006–2007 oli sivussa alkukauden ja palasi kentille vasta joulukuussa 2006. Kaudella 2008–2009 hän iski neljä maalia.


title: Horseland – heppajengi

text: Horseland () on alun perin amerikkalainen animaatiosarja, jonka on tuottanut DIC Entertainment. Horseland kertoo hevosten laaksossa, Horselandissa ratsastavista ystävistä ja heidän seikkailuistaan. Kaikilla heillä on tavoitteena tulla parhaiksi ratsastajiksi, mutta heppajengi joutuu kohtaamaan myös hankalia tilanteita joissa rohkeus, rehellisyys ja ystävyys testataan. Suomessa Horselandia aloitettiin esittää vuonna 2009 MTV Juniori -kanavalla. Nykyisin sitä esitetään muillakin kanavilla.


title: Kaupunki (kuntamuoto)

text: Kaupunki on yksi kolmesta kuntamuodosta, joita Suomessa ja Ruotsissa on ollut 1970-luvulle asti.


title: Kaupunki (kuntamuoto)

text: Aikaisemmin kunnat olivat joko kaupunkeja, kauppaloita tai maalaiskuntia. Lisäksi oli olemassa epäitsenäisiä kauppaloita ja taajaväkisiä yhdyskuntia, jotka eivät kuitenkaan muodostaneet omia kuntiaan. Ruotsissa siirryttiin yhtenäiseen kuntamuotoon vuonna 1971 ja Suomessa lähes yhtenäiseen kuntamuotoon vuonna 1977. Nykyään "kaupunki" on nimitys, jonka kunta voi ottaa itselleen.


title: Kaupunki (kuntamuoto)

text: Edellä mainituista kolmesta kuntamuodosta kaupunki oli ollut olemassa jo satoja vuosia ennen yleisen kunnallishallinnon perustamista. Vuoden 1862 kunnallislait (ruots. "kommunalförordningar") Ruotsissa ja vuoden 1865 "laki kunnallishallinnosta maaseudulla" Suomessa korvasi vanhat, uskonnollisista ja maallisista tehtävistä huolehtineet pitäjät maalaiskunnilla.


title: Kaupunki (kuntamuoto)

text: Kaupungit perustettiin aiemmin hallitsijan päätöksellä. Suomen itsenäisyyden aikana kaupungit perustettiin asetuksella, jolla niille myönnettiin kaupunkioikeudet. Ennen vuotta 1960 perustetuilla Suomen kaupungeilla eli niin sanotuilla "vanhoilla kaupungeilla" oli paitsi erityisoikeuksia myös paljon erityisrasituksia. Lopulta niiden asema olikin hyvin vaikea.


title: Kaupunki (kuntamuoto)

text: Vuonna 1959 lakia muutettiin niin, että perustettavilla "uusilla kaupungeilla" ei ollut enää yhtä paljon velvoitteita kuin vanhoilla kaupungeilla. Niiden ei muun muassa tarvinnut ylläpitää maistraattia tai raastuvanoikeutta. Ruotsissa raastuvanoikeus puuttui vuodesta 1910 lähtien perustetuista kaupungeista ja sitä vanhempien kaupunkien osalta Borgholmista ja Haaparannasta.


title: Kaupunki (kuntamuoto)

text: Vuoden 1977 alussa voimaan astui uusi kunnallislaki, jonka periaatteet ovat pääosin edelleen voimassa. Uudessa kunnallislaissa kaikkien kuntien asema on samanlainen, eikä erillisiä kuntamuotoja enää ole. Sen sijaan esimerkiksi rakennuslaissa oli vielä 1990-luvun lopulla voimassa eräitä säännöksiä, jotka koskivat vain kaupunkeja, mutta ne eivät koskeneet niitä kaupunkeja, jotka eivät ennen vuotta 1977 olleet kaupunkeja tai kauppaloita.


title: Kaupunki (kuntamuoto)

text: Kaupunki muuttui vuoden 1977 kunnallislain myötä pelkäksi nimitykseksi, jolla ei ole juridista merkitystä. Kauppaloina olleita kuntia alettiin samalla nimittää kaupungeiksi. Myöhemmin monet muutkin kunnat on muutettu kaupungeiksi. Vielä 1980-luvulla kunnan oli nimityksen saadakseen täytettävä palvelutasoon liittyviä ehtoja. Nykyään mikä tahansa kunta voi halutessaan ryhtyä käyttämään kaupunkinimitystä itsestään. Kaupunkinimitys vaikuttaa kunnan nimen lisäksi eräisiin nimityksiin. Esimerkiksi X:n "kaupungissa" on "kaupungin"johtaja, "kaupungin"valtuusto ja "kaupungin"hallitus. Vastaavasti X:n "kunnassa" ovat "kunnan"johtaja, "kunnan"valtuusto ja "kunnan"hallitus.


title: Kaupunki (kuntamuoto)

text: Vaihtoehtona kaupunki-nimityksen säilyttämiselle oli harkittu sitä, että "kaupunki" alkaisi merkitä pelkkää kaupunkitaajamaa, ei koko kuntaa, kaupungeissa, jotka käsittävät maaseutuakin.


title: Kaupunki (kuntamuoto)

text: Kuntaliitosten myötä monet aiemmat kaupungit ovat laajentuneet pinta-alaltaan huomattavasti, joten näihin kaupungeiksi itseään kuuluviin kuntiin kuuluu myös laajoja maaseutualueita. Esimerkiksi Rovaniemestä tuli vuoden 2006 alussa pinta-alaltaan "maapallon toiseksi suurin kaupunki", kun siihen liitettiin pinta-alaltaan Suomen suurimpiin kuntiin kuulunut Rovaniemen maalaiskunta. Osassa Suomen kaupungeista keskustaajamakaan ei vastaa yleistä suomalaista käsitystä kaupungista esim. keskieurooppalaisesta käsityksestä puhumattakaan.


title: Kaupunki (kuntamuoto)

text: Ruotsissa siirryttiin yhtenäiseen kuntamuotoon jo vuoden 1971 kuntauudistuksen yhteydessä. Ruotsissa kaikki kunnat ovat virallisesti "kuntia", eikä virallisissa yhteyksissä puhuta kaupungeista lainkaan. Käytännössä kaupunkeina pidetään niitä taajamia, joilla oli ennen kuntauudistusta kaupunkioikeudet. Eräät kunnat ovat kuitenkin päättäneet käyttää kaupunkinimitystä silloin, kun sillä ei ole juridista merkitystä.


title: Black Gives Way to Blue

text: Black Gives Way to Blue on yhdysvaltalaisen rock-yhtye Alice in Chainsin neljäs studioalbumi. Se julkaistiin Australiassa syyskuun 25. päivänä 2009 ja Yhdysvalloissa neljä päivää myöhemmin. Ensimmäisenä albuminaan lähes neljääntoista vuoteen, "Black Gives Way to Blue" on Alice in Chainsin ensimmäinen julkaisu uuden laulajan, William DuVallin kanssa. DuVall korvasi yhtyeen jäsenenä vuonna 2002 heroiinin yliannostukseen kuolleen Layne Staleyn.


title: Black Gives Way to Blue

text: Lähes neljäntoista vuoden ajanjakso yhtyeen nimisen albumin ja "Black Gives Way to Bluen" välillä merkitsee Alice in Chainsin uran pisintä albumienvälistä aukkoa. Yhtye alkoi työskennellä uuden materiaalin parissa vuoden 2006 alusta lähtien , vähän aikaa ennen William DuVallin pestausta uudeksi laulajaksi. Huhtikuuhun 2007 mennessä Alice in Chains oli ollut kirjoittamassa ja äänittämässä demolle kappaleita uutta albumia varten . Yhtye ei kuitenkaan näyttänyt enempiä merkkejä vaiheesta, kunnes lokakuussa 2008 ilmoitettiin yhtyeen alkaneen äänittää albumia tuottaja Nick Raskulineczin (tuottanut mm. Foo Fightersia, Stone Souria ja Rushia) kanssa studiossa. Maaliskuun 18. päivänä 2009 - kitaristi Jerry Cantrellin 43. syntymäpäivänä - kirjoittaminen ja äänittäminen saatiin päätökseen .


title: Black Gives Way to Blue

text: Albumin nimikkokappale "Black Gives Way to Blue" on omistettu Layne Staleylle.


title: Black Gives Way to Blue

text: Huhtikuun 25. päivänä ilmoitettiin, että uuden Alice in Chains-albumin tulisi julkaisemaan Virgin/EMI, tehden siitä yhtyeen 20-vuotisen uran ensimmäisen levy-yhtiön vaihdoksen. Alice in Chains paljasti osia albumista ennakkokuuntelutilaisuudessa Los Angelesissa 14. päivä heinäkuuta 2009. Yhtye soitti PA-vahvistimien kautta koko albumin ja esiintyi akustisesti, soittaen muiden lisäksi uuden albumin kappaleita "Your Decision" ja "Black Gives Way to Blue". Toinen ennakkokuuntelutilaisuus pidettiin New Yorkissa 21. heinäkuuta. Syyskuussa englantilainen Classic Rock-lehti antoi arvostelussaan albumille yhdeksän tähteä kymmenestä. Metal Hammer-lehti antoi syyskuussa albumille täydet kymmenen pistettä kymmenestä. Suomessa Soundi-lehti antoi "Black Gives Way to Bluelle" kolme tähteä viidestä. Arvostelussa moitittiin William DuVallin eleettömyyttä tuoda kokonaisuuteen jotain persoonallista.


title: Black Gives Way to Blue

text: Kesäkuun 30. päivänä albumin kappale "A Looking in View" julkaistiin sen ensimmäisenä singlenä. Heinäkuun alussa kappale oli rajoitetun aikaa ladattavissa ilmaiseksi Alice in Chainsin verkkosivuilta. Kappaleen "A Looking in View" musiikkivideo julkaistiin Alice in Chainsin verkkosivuilla heinäkun 7. päivänä 2009. Toinen single "Check My Brain" julkaistiin radioasemille elokuun 14. päivänä 2009, ja kolme päivää myöhemmin sen pystyi ostamaan. Kappaleen musiikkivideo sai syyskuun 14. päivänä ensi-iltansa. Syyskuun aikana "A Looking in View" pääsi "Billboard Mainstream Rock Tracks"-listan sijalle 12 ja sijalle 27 "Billboard Rock Songs"issa. "Check My Brain" taas pääsi sijalle 92 "Billboard Hot 100"-listalla, sijalle 75 "Hot 100 Airplayssa" ja listojen "Billboard Hot Mainstream Rock Tracks" ja "Billboard Hot Alternative Tracks" ensimmäisille sijoille . Molemmat singlet voi ostaa iTunes Music Storesta ja Amazon.comista.


title: Black Gives Way to Blue

text: " Black Gives Way to Blue" debytoi sijalla 5 "Billboard 200"-listalla, myyden ensimmäisellä viikolla 126 000 kappaletta. Yhdistyneen kuningaskunnan listalla se pääsi lokakuun 5. päivänä 2009 sijalle 19. Suomessa se debytoi virallisen albumilistan sijalla 11.


title: Black Gives Way to Blue

text: Yhtyeen Euroopan-kiertueen yhteydessä albumin seuraava single, "Your Decision", julkaistiin Englannissa 16. marraskuuta ja Yhdysvalloissa joulukuun 1. päivä. Se debytoi USA:n Rock Songs-listan sijalla 32, ja on sittemmin ollut ensimmäisellä sijalla samalla listalla, ensimmäisenä listalla Hot Mainstream Rock Tracks ja seitsemäntenä listalla maan Alternative Songs-listalla.


title: Black Gives Way to Blue

text: Kaikki kappaleet ovat Jerry Cantrellin tekemiä, ellei toisin mainita.


title: Milovan Rajevac

text: Milovan Rajevac (, s. 2. tammikuuta 1954) on serbialainen jalkapallovalmentaja ja entinen puolustaja.


title: Milovan Rajevac

text: Rajevac edusti peliurallaan useita jugoslavialaisseuroja pelaten kauden 1978–1979 Belgradin Punaisessa tähdessä muttei pelannut UEFA Cupin loppuottelussa. Hän lopetti uransa 1986 FK Sloboda Tuzlassa.


title: Milovan Rajevac

text: Rajevac oli pitkään poissa jalkapallokuvioista, kunnes hänet vuonna 2004 palkattiin Belgradin Punaisen tähden päävalmentajaksi. Pesti jäi kuitenkin varsin lyhytaikaiseksi. Kaudella 2006–2007 hän johdatti FK Vojvodinan Serbian cupin loppuotteluun, jossa Punainen tähti oli kuitenkin vahvempi maalein 2–0. Tämän jälkeen hän valmensi lyhyen aikaa FK Borac Čačakia.


title: Milovan Rajevac

text: Elokuussa 2008 Rajevacista tuli yllättäen Ghanan maajoukkueen uusi päävalmentaja. Hänen johdollaan Ghana varmisti paikkansa MM-kisoissa 2010 kaksi kierrosta ennen karsintojen loppua. Tammikuussa 2010 pelatuissa Afrikan mestaruuskisoissa Rajevac luotsasi Ghanan finaaliin saakka. Hän ei joukkueineen onnistunut estämään Egyptin etenemistä historialliseen kolmanteen perättäiseen mestaruuteen 1–0-voiton myötä.


title: Milovan Rajevac

text: MM-lopputurnauksessa Rajevac piiskasi Ghanan hyvään vauhtiin ja jatkoon vaikeasta alkulohkosta, jossa pelasivat Saksa, Serbia ja Australia. Neljännesvälierissä Ghana taisteli ainoana Afrikan maana jatkoon voittamalla Yhdysvallat rangaistuspotkukilpailun jälkeen. Puolivälierissä Ghanalla oli viimeisillä jatkoajan sekunneilla mahdollisuus pudottaa Uruguay, mutta Asamoah Gyan epäonnistui rangaistuspilkulta. Ottelu eteni rangaistuspotkukilpailuun, jossa Uruguay oli lopulta parempi.


title: Milovan Rajevac

text: Syyskuussa 2010 Rajevac jätti Ghanan maajoukkueen ja siirtyi saudiarabialaisen Al-Ahlin päävalmentajaksi. Helmikuussa 2011 hän jätti seuran ja siirtyi Qatarin maajoukkueen päävalmentajaksi. Rajevacin pesti päättyi kuitenkin potkuihin jo elokuussa 2011, vaikka Qatar selvisikin hänen johdollaan Aasian MM2014-karsintojen toiselle kierrokselle.


title: Milovan Rajevac

text: Rajevac palasi valmennustehtäviin NK Rudar Velenjen peräsimessä kesäkuun puolivälissä 2016 oltuaan vapaalla lähes viisi vuotta. Pesti jäi kuitenkin lyhyeksi, kun hän siirtyi jo kesäkuun lopussa Algerian maajoukkueen johtoon. Pesti Algeriassa jäi kuitenkin lyhyeksi, sillä Rajevac sai potkut jo lokakuussa 2016, vain kolme kuukautta ennen Afrikan mestaruuskilpailuiden alkua.


title: Kaarlo Lanne

text: Kaarlo Fredrik Lanne (e. Landén, e. Grönlund, 27. lokakuuta 1860 Lohja − 1. toukokuuta 1933 Ilmajoki) oli maanviljelijä, kunnallisneuvos (1919) ja poliitikko. Hänen vanhempansa olivat rusthollari Erik Landén ja Edla Elisabeth Olin. Puoliso oli vuodesta 1889 Edla Loviisa Pihlman.


title: Kaarlo Lanne

text: Lanne valittiin Suomalaisen puolueen kansanedustajaksi eduskuntavaaleissa 1910 ja hän uusi paikkansa 1911. Lanne putosi parlamentista 1914, mutta palasi takaisin syksyllä 1917. Vuonna 1918 Lanne siirtyi Kokoomukseen, jonka listoilta hänet valittiin eduskuntaan kerran, 1919. Jätettyään eduskunnan 1922 Lanne oli vielä presidentin valitsijamiehenä 1925.


title: Mikko Iipponen

text: Mikko Iipponen (12. helmikuuta 1849 Laihia – 24. marraskuuta 1934 Laihia) oli maanviljelijä, kunnallisneuvos (1924) ja poliitikko. Hänen vanhempansa olivat maanviljelijä Jakob Mäkelä ja Maria Iipponen. Hänen ensimmäinen puolisonsa oli Maria Kauppi 1869–1917 ja toinen puoliso Aini Maria Kuusisto vuodesta 1920.


title: Mikko Iipponen

text: Iipponen valittiin Suomalaisen puolueen kansanedustajaksi vuoden 1911 eduskuntavaaleissa ja uudelleen seuraavissa vaaleissa vuonna 1913. Edustajantoimi päättyi keväällä 1917. Iipponen osallistui myös kirkolliskokoukseen.


title: Muriel Box

text: Muriel Box (alk. "Violette Muriel Baker"; 22. syyskuuta 1905 Tolworth, Surrey, Englanti – 19. toukokuuta 1991 Lontoo, Englanti) oli brittiläinen käsikirjoittaja ja elokuvaohjaaja. Häntä on pidetty yhtenä brittiläisen elokuvan menestyneimmistä naisista.


title: Muriel Box

text: Boxin ensimmäinen puoliso oli Sydney Box (1935–1969), jonka kanssa hän teki käsikirjoituksia ja näytelmiä. Boxeilla oli yhteinen yritys Verity Films, jonka nimissä he tekivät toisen maailmansodan aikana propagandaelokuvia ja myöhemmin näytelmäelokuvia. Heidän uransa huippukohta oli, kun he saivat vuonna 1946 Oscar-palkinnon elokuvan "Seitsemäs huntu" ("The Seventh Veil") alkuperäiskäsikirjoituksesta.


title: Muriel Box

text: Vuodesta 1951 he työskentelivät Sydney Boxin perustamassa London Independent Producers -yhtiössä. Myöhemmin Muriel Box luopui elokuvatyöstä ja ryhtyi kirjoittamaan kirjoja. Niiden julkaisemiseksi hän perusti kustannusyhtiö Feminan. Boxit erosivat vuonna 1969, minkä jälkeen Muriel Box meni vuonna 1970 naimisiin Gerard Gardinerin kanssa.


title: Rafael Colliander

text: Gustaf Rafael Colliander (19. huhtikuuta 1878 Turku – 25. toukokuuta 1938 Helsinki) oli toimittaja ja poliitikko. Hän oli RKP:n pitkäaikainen pääsihteeri vuosina 1920–1938. Hänen vanhempansa olivat lennätinkonttorin päällikkö Karl Fredrik Colliander ja Valborg Amanda Vahlman. Hänen puolisonsa olivat Aina Rafaela Silander 1902–1919 ja Märta Augusta Lindberg 1933–1938.


title: Rafael Colliander

text: Colliander pääsi ylioppilaaksi Turun ruotsalaisesta klassillisesta lyseosta 1896. Hän toimi lehtimiehenä ja oli Åbo Tidningin toimitussihteerinä 1902–1905, Västra Finlandin päätoimittajana 1905–1919 sekä Åbo Underrättelserin toimitussihteerinä 1908–1917 ja lehden Helsingin toimittajana 1920–1933.


title: Rafael Colliander

text: Colliander valittiin Turun kaupunginvaltuustoon jo 1906 ja vuoden 1909 eduskuntavaaleissa hän tuli valituksi eduskuntaan. Ensimmäinen kausi kansanedustajana jäi lyhyeksi ja päättyi kevättalvella 1910. Uudelleen Colliander pääsi läpi vaaleissa 1917 ja hän istui näin eduskunnassa vielä kolmeen otteeseen 1917–1922, 1927–1930 ja 1933–1938. Presidentin valitsijamies hän oli 1925 ja 1931.


title: Folkways Records

text: Folkways Records on yhdysvaltalainen kansan- ja maailmanmusiikkiin erikoistunut levymerkki, jonka omistaa Smithsonian-instituutti. Yhtiön listoilla oli monia uraauurtavia blues- ja folkmusiikin edustajia, kuten Woody Guthrie, Leadbelly, Sonny Terry, Brownie McGhee, Josh White, Pete Seeger, Cisco Houston ja Texas Gladden.


title: Folkways Records

text: Levymerkin juuret juontavat "The Folkways Records & Service Companyyn", jonka perustivat Moses Asch ja Marian Distler 1948 New Yorkissa. Yhtiön perustamisen ja Aschin kuoleman (1986) välisenä aikana Folkways julkaisi 2186 levytystä, joiden oikeudet, jakelu ja ylläpito siirtyivät Smithsonian-instituutille vuonna 1987.


title: Folkways Records

text: Folkwaysin kantava idea oli tarjota kaikkein marginaalisintakin musiikkia laajalle yleisölle. Moses Asch piti ensiarvoisen tärkeänä, että yhtiön koko tuotanto ja sen kaikki äänitteet ovat aina halukkaiden kuuntelijoiden saatavilla. Nykyään digitaaliset versiot alkuperäisistä levytyksistä kansitaiteineen ja -vihkoineen ovat ladattavissa verkosta. Folkwaysin omien artistien lisäksi levymerkin tuoteluettelossa on monien muiden jo sammuneiden yhtiöiden äänityksiä, kuten "Paredon Recordsin", jonka koko tuotanto (1970–1985) siirtyi lahjoituksena Smithsonian Folkwaysin alaisuuteen vuonna 1991.


title: Novelle

text: Novelle on Hartwallin valmistama kivennäisvesimerkki, jota myydään 0,33L, 0,5L ja 1,5 litran pulloissa. Novelle-kivennäisvedet valmistetaan Salpausselän soraharjujen suodattamaan pohjaveteen Lahdessa, ja Novelle-lähdevedet pullotetaan Etelä-Pohjanmaalla, Karhukankaan Solina-lähteestä Karijoella. Novelle-kivennäisvedet ovat suolattomia ja matalahiilihappoisia, ja ne sisältävät kivennäisaineita. Markkinoilla on myös erilaisia Novellen maustettuja kivennäisvesiä ja 2010-luvulla voimakkaasti osuuttaan vahvistaneita, vitaminoituja ns. hyvinvointivesiä eli Novelle Plus -juomia. Kaikissa Novelle-tuotteissa käytetään vain luontaisia aromeja luonnosta.


title: Novelle

text: Novellen vuonna 2013 lanseeratut uudet nettisivut tarjoavat luettavaa naistenlehtimäisellä tyylillä. Sivustolla on nimetty päätoimittaja ja toimituskunta, ja se toimii tiiviissä yhteisössä Novellen Facebook-sivujen kanssa.


title: Novelle

text: Novellen nettisivut


title: RIU Hotels

text: RIU Hotels on kansainvälinen TUI AG:n ja Riun perheen yhdessä omistama hotelliketju. Yhtiön toiminta alkoi Riun perheen ostettua 80 paikkaisen hotellin Mallorcalta vuonna 1953. Vuonna 2007 se oli laajentunut Espanjan toiseksi suurimmaksi hotelliketjuksi 45 000:lla vuodepaikallaan 110:ssä hotellissa 18:ssa maassa. Yhtiöllä oli tuolloin 18 000 työntekijää, ja se palveli yli kahta miljoonaa asiakasta vuodessa. RIU:n omistamia hotelleja on Afrikassa, Euroopassa, Karibianmeren saarilla, Kanariansaarilla, Kap Verden saarilla, Meksikossa ja Yhdysvalloissa.


title: Hankasalmen saha

text: Hankasalmen saha on Hankasalmella sijaitseva Versowoodin mänty- ja kuusisaha. Vuonna 1916 perustettu saha toimii Hankasalmen rautatieaseman läheisyydessä. Saha käyttää 75 prosenttiä mäntyä ja 25 prosenttia kuusta. Sahan pääkone on pelkkahakkuri-pyörösahalinja. Sen tuotantokapasiteetti on 260 000 kuutiometriä vuodessa, josta 70 000 kuutiometriä jalosteita. Viennin osuus on 75 prosenttia. Saha työllistää 100 henkeä, ja se on Hankasalmen suurin teollinen työllistäjä.


title: Hankasalmen saha

text: Sahan perusti 1900-luvun alussa sahateollisuusmies Vilho Pietiläinen. Vuoden 1916 tilaston mukaan sahalla oli yksi kehyssaha. Rautatie mahdollisti tuotteiden kuljettamisen kylän ulkopuolelle ja tuotanto kasvoi noin 500 standartin tasolle vuodessa. Höyläämön valmistuminen monipuolisti tuotevalikoimaa vuonna 1923. Saha sijaitsi Kuuhankaveden rannalla, joten puun uitto sahalle oli mahdollista. Vuonna 1946 yritys siirtyi Valtionrautateiden omistukseen ja edelleen 1962 toiselle valtionyhtiölle eli Vapolle. Vuonna 2013 Kopran suvun omistama Versowood osti sahan.


title: Sanakirja suomi–karjala

text: Sanakirja suomi–karjala on vuonna 2008 ilmestynyt sanakirja, jossa on noin 20 000 nykysuomen keskeistä sanaa ja niiden karjalankielinen vastine. Kirjassa on myös ajankohtaista erityissanastoa ja slangi-ilmauksia. Kirjan ovat toimittaneet kaksi karjalan kielen tutkijaa, dosentti Ljudmila Markianova Petroskoista ja filosofian tohtori Raija Pyöli Lahdesta.


title: Primaarinen sklerosoiva kolangiitti

text: Primaarinen sklerosoiva kolangiitti (PSC) on krooninen tulehduksellinen sappitiesairaus. Se aiheuttaa maksan sisäisten ja ulkoisten sappiteiden ahtaumia. Pitkälle edenneessä sairaudessa sappinesteen virtaus estyy ja maksaan kehittyy kirroosi. Sairauteen liittyy kolangiokarsinooman vaara. Taudin etenemistä pyritään hidastamaan lääkityksellä, mutta paraneminen edellyttää maksansiirtoa.


title: Primaarinen sklerosoiva kolangiitti

text: Taudille altistavat tulehdukselliset suolistosairaudet, etenkin Crohnin tauti ja haavainen paksusuolen tulehdus. Henkilön elämäntavat eivät vaikuta sairauden syntyyn, mutta tupakointi ja alkoholin käyttö voivat kasvattaa komplikaatioiden riskiä. Yleensä sairaus todetaan oireettomana. Tauti on hitaasti etenevä, joten oireiden kehittymiseen voi olla aikaa vuosia. Jos sairaus on jo pitemmälle edennyt, potilaalla voi esiintyä oireina esimerkiksi keltaisuutta, kutinaa, väsymystä ja kuumeisia sappitiehyttulehduksia.


title: Primaarinen sklerosoiva kolangiitti

text: Keskimääräinen elossaoloaika tai aika maksansiirtoon primaarissa sklerosoivassa kolangiitissa on 12 vuotta diagnoosista..


title: Primaarinen sklerosoiva kolangiitti

text: Primaarinen sklerosoiva kolangiitti määritellään niin Euroopassa kuin Yhdysvalloissakin harvinaiseksi sairaudeksi.


title: Primaarinen sklerosoiva kolangiitti

text: Tunnettuja sairaudesta kärsineitä ovat olleet countrytähti, rodeomestari Chris LeDoux sekä amerikkalaisen jalkapallon pelaaja Walter Payton.


title: She Wolf (albumi)

text: She Wolf on Shakiran albumi, joka julkaistiin 9. lokakuuta 2009. Suurin osa albumin kappaleista on englanninkielisiä, mutta mukana on myös kolme espanjankielistä käännöskappaletta. Albumilta on julkaistu singlenä nimikappale "She Wolf" sekä kappale "Did It Again". Albumista julkaistaan marraskuussa Yhdysvalloissa erikoispainos, joka sisältää uuden singlen "Give It Up To Me" (toinen USA:ssa) ja muuta bonusmateriaalia, esimerkiksi kappaleen !Did It Againin! remixin, jossa vierailee Kid Cudi ja vastaavasti kappaleessa "Lo Hecho Está Hecho" on mukana Pitbull. Levyä on muutaman ensimmäisen myyntiviikon jälkeen yli miljoona kappaletta. Seuraava single albumilta on kappale Gypsy, joka on saanut suursuosion jo ennen virallista julkaisuaan muun muassa Ukrainassa. Video on kuvattu Barcelonassa ja julkaistaan helmikuun puolivälin paikkeilla.


title: She Wolf (albumi)

text: Albumi ylsi Yhdysvalloissa Billboard 200 -listan sijalle 15. Suomessa se nousi virallisen albumilistan sijalle 21.


title: Savage (rap-muusikko)

text: Demetrius Savelio (s. 28. kesäkuuta 1981 Auckland, Uusi-Seelanti), taiteilijanimeltään Savage, on uusiseelantilainen rap-muusikko.


title: Savage (rap-muusikko)

text:
Savage varttui Manukaun kaupunginosassa Aucklandissä. Hän kiinnostui jo varhain musiikista ja hip hopista. Taiteilijanimi "Savage" ('villimies') on erään ystävän antama. Vuonna 1997 hän liittyi hip hop -yhtyeeseen nimeltä "Deceptikonz". Yhtye teki levytyssopimuksen Dawn Raid Entertainmentin kanssa. Savage teki Deceptikonzin kanssa kaksi studioalbumia. Sittemmin soolourallaan hän on julkaissut kaksi albumia ja suunnittelee jatkoa.
Savagen ensimmäinen soolo single "Swing" julkaistiin Tammikuussa 2005.Kappaleesta tuli hitti ja se nousi Uuden-Seelannin single listan ykkössijalle.Kolme kuukautta myöhemmin Savage julkaisi ensimmäisen soolo-albuminsa nimeltä "Moonshine".Toinen single "Moonshine" (mukana Akon) myi kultaa Australiassa.
Swingistä tehtiin uusi versio Soulja Boy Tell 'Emin kanssa.Single myi 1,500,000 kappaletta Yhdysvalloissa.Helmikuussa 2009 Savage julkaisi toisen albuminsa nimeltä "Savage Island".Albumilta Julkaistiin singlet:"Wild Out (Chooo Hooo)","Hot Like Fire" ja I Love The Islands".


title: Epitome de Caesaribus

text: Epitome de Caesaribus on tuntemattoman tekijän kirjoittama lyhennelmä roomalaisen historioitsijan Aurelius Victorin teoksesta. Se kirjoitettiin luultavasti 300-luvun lopulla tai 400-luvun alussa. Teos käsittelee Rooman keisareita aina Augustuksesta Theodosius Suureen.


title: Aleksanteri Salava

text: Aleksanteri Trygg-Salava (myös: Antti Salava, ent. Knut Aleksander Trygg, 18. huhtikuuta 1855 Raisio –25. elokuuta 1926 Lahti) oli suomalainen opettaja ja 1900-luvun alun nuorisoseuraliikkeen järjestöaktiivi.


title: Aleksanteri Salava

text: Salavan vanhemmat olivat kapteeni, tilanomistaja Karl Oskar Trygg ja Elisabet Alexandra Reis. Hän pääsi ylioppilaaksi Turun lyseosta 1877 ja valmistui Helsingin yliopistosta filosofian kandidaatiksi 1881 ja filosofian maisteriksi 1886. Salava toimi opettajana Sörnäisten kuritushuoneessa.


title: Aleksanteri Salava

text: Salava oli Hermannin nuorisoseuran johtaja ja kristillisen työväenliikkeen johtohenkilö. Hän piti tapanaan kutsua tuttaviaan seuraan toivottamalla tapaamisen päätteeksi "tervetuloa Hermannin nuorisoseuraan", ja sanonta on jäänyt elämään yleiseen kielenkäyttöön. Salava valittiin Suomalaisen Voimistelu- ja urheiluliiton perustavassa kokouksessa 17.6.1900 liiton sihteeriksi.


title: Aleksanteri Salava

text: Aleksanteri Salavan vanhempi sisar oli raittiustyön uranuurtaja, opettaja Alli Trygg-Helenius.


title: Aleksanteri Salava

text: Nimellä "A. Salava":


title: Villa Savoye

text: Villa Savoye on arkkitehti Le Corbusier'n suunnittelema rakennus, joka on Le Corbuesier'n merkittävimpiä töitä ja moderniin arkkitehtuuriin kuuluvan kansainvälisen tyylin tunnetuimpia rakennuksia. Se sijaitsee Pariisin lähellä, Poissyn kunnassa.


title: Villa Savoye

text: Le Corbusier kehitti vuonna 1927 viisi teoreettista periaatetta, jotka tukivat modernin arkkitehtuurin kehitystä. Villa Savoyessa Le Corbusier käytti näitä kaikkia. Periaatteisiin kuuluivat tukipilareiden käyttö, kattopuutarha, avoin pohjapiirros, pitkät ikkunoiden ketjut ja vapaamuotoinen julkisivu.


title: Villa Savoye

text: Villa Savoye suunniteltiin rikkaalle Savoyen perheelle viikonloppuasunnoksi. Se rakennettiin Poissyn kylän lähelle niitylle, jota reunustivat täyskasvuiset puut. Le Corbusier'n tarkoituksena oli sovittaa rakennus mahdollisimman hyvin ympäristöönsä.


title: Villa Savoye

text: Savoyet asuivat rakennuksessa vuoteen 1940. Toisen maailmansodan aikana se oli sekä saksalaisten että liittoutuneiden hallussa, ja kärsi pahoin. Poissyn kunta sai rakennuksen omistukseensa 1958. Sitä käytettiin tämän jälkeen nuorten keskuksena, ja se oli jopa purkamisuhan alla. Arkkitehtien protestin ja Le Corbusier'n tuen ansiosta Villa Savoye säästyi, ja vuonna 1965 rakennuksesta tuli historiallinen kohde. Vuosien 1985–1997 aikana Villa Savoye entisöitiin perusteellisesti.


title: Massa (täsmennyssivu)

text: Massa tarkoittaa seuraavia:


title: Robie House

text: Robie House on Frank Lloyd Wrightin suunnittelema rakennus Chicagossa. Se on yksi yhdysvaltalaisen arkkitehtuurin merkittävimpiä asuinrakennuksia. Robie House edusti Yhdysvalloissa kehittynyttä arkkitehtuurin suuntaa, preeriatyyliä.


title: Robie House

text: Rakennuksen alkuperäinen omistaja oli Frederick C. Robie, joka palkkasi Wrightin suunnittelemaan perheelleen asuinrakennuksen ja sen huonekalut. Robien perhe asui talossa vain kaksi ja puoli vuotta. Tämän jälkeen talossa asui kaksi muuta perhettä, kunnes Chicagon teologinen akatemia osti sen. Akatemia uhkasi purkaa rakennuksen 1957, mutta suunnitelma sai runsaasti julkista vastustusta. Kiinteistötoimisto Webb and Knapp osti Robie Housen ja lupasi lahjoittaa sen taholle, joka suojelisi kohteen. Chicagon yliopisto sai rakennuksen omistukseensa 1962. Se tekee yhteistyötä Frank Lloyd Wright Preservation Trust -säätiön kanssa. Säätiön tavoitteena on rakennuksen säilyttäminen ja sen entisöimisen valvominen.


title: Álvaro Pereira

text: Álvaro Daniel Pereira Barragán (s. 28. tammikuuta 1985 Montevideo, Uruguay) on uruguaylainen jalkapalloilija. Hän edustaa espanjalaista Getafea ja on pelipaikaltaan vasen laitapuolustaja.


title: Álvaro Pereira

text: Pereira aloitti ammattilaisuransa vuonna 2003 Miramar Misionesista. Kahden pelatun vuoden jälkeen hän siirtyi Quilmesiin. Quilmesin pudottua kauden 2006–2007 päätteeksi Argentiinan pääsarjasta, hän siirtyi Argentinos Juniorsiin. Kauden 2008–2009 hän pelasi romanialaisessa CFR Clujissa, jonne hän siirtyi 2,5 miljoonan euron siirtosummalla.


title: Álvaro Pereira

text: 4. kesäkuuta 2009 Pereira siirtyi Portoon 4,5 miljoonan euron siirtosummalla.


title: Umar Tall

text: Umar Tall (1794–1864, koko nimeltään Al-Hajj Umar ibn Said Tall) oli länsiafrikkalainen imaami ja valtionjohtaja. Tall nostatti jihadin Länsi-Afrikassa ja perusti Tukulorivaltakunnan 1800-luvulla. Tukulorien valtakuntaa riivasivat jatkuvat kapinat, mutta Tallin onnistui silti laajentaa perustamansa valtiota huomattavasti. Maa päätyi sittemmin osaksi Ranskan siirtomaaimperiumia Tallin pojan Ahmadu Sékun valtakaudella.


title: Umar Tall

text: Tall syntyi nykyisen Senegalin pohjoisosissa lähellä Senegaljokea. Hän sai arabiankielisen Koraanikoulutuksen uskonnolliselta isältään. Jatkettuaan opintojaan muiden uskonoppineiden kanssa Tall lähti 23-vuotiaana hadžille eli pyhiinvaellusmatkalle Mekkaan Arabian niemimaalle. Tallin maine uskonoppineena edelsi hänen tuloaan ja hänet otettiin Mekassa vastaan hyvin. Matkalla hän myös pääsi näkemään suuria osia Afrikkaa, mukaan lukien Muhammad Alin hallitseman Egyptin ja sen erot sotilaalliseen wahhabilaiseen liikkeeseen. Mekassa Tall liittyi suufilaiseen Tijaniyya-veljeskuntaan ja hänestä tehtiin sen Länsi-Afrikan kalifi. Tallin johdolla Tijaniyya haastoi sittemmin Länsi-Afrikassa vallineen Qadiriyya-veljeskunnan.


title: Umar Tall

text: Tall palasi Afrikkaan vuonna 1833 ja vietti useita vuosia Sokoton kalifaatissa, jossa hän nai paikallisen sulttaani Muhammad Bellon tyttären. Bello myös neuvoi häntä poliittiseen johtajuuteen liittyneissä asioissa. Tall keräsi samaan aikaan myös kannattajia ja Bellon kuollessa Tall siirtyi kannattajineen nykyiseen Guineaan. Vuonna 1845 hän päätti palata entiseen kotimaahansa saarnaamaan. Saarnaustyö ei tuottanut juurikaan tuloksia Senegalissa ja vuonna 1848 Tall palasi Guineaan asettuen seuraajineen Dinguirayen kaupunkiin lähellä nykyistä Senegalin vastaista rajaa. Kun Tall ei saanut saarnaamalla paikallisia kääntymään islamiin perinteisistä uskoistaan, hän määräsi vuonna 1854 jihadin näitä vastaan. Tall ja hänen kannattajiensa sotajoukot valtasivat alueita muodostaen näin Toucouleurin valtakunnan.


title: Umar Tall

text: Umarin ote hänen valloittamistaan alueista oli epävakaa hänen kukistamiensa kansojen kapinoidessa jatkuvasti. Myös hänen maineensa uskonsoturina tahrautui hänen valloittaessaan Macinan kuningaskunnan, jonka olivat perustaneet yhtä lailla syvästi uskonnolliset muslimit. Vaikeuksista huolimatta Tall laajensi edelleen valtakuntaansa valloittaen Timbuktun vuonna 1863. Vuotta myöhemmin hän kuoli hänen ollessaan kukistamassa kapinaa Hamdallahissa Macinassa. Tallin seuraajaksi nousi hänen poikansa Ahmadu Séku, jonka valtakaudella Toucouleur päätyi osaksi Ranskan siirtomaaimperiumia.


title: Adolf Loos

text: Adolf Loos (10. joulukuuta 1870 Brno, Itävalta-Unkari – 23. elokuuta 1933 Wien, Itävalta) oli itävaltalainen arkkitehti, jota pidetään yhtenä modernin arkkitehtuurin pioneereista.


title: Adolf Loos

text: Loos kirjoitti uransa alkuvaiheilla esseitä, joissa hän vastusti vallitsevaa jugend-tyyliä. Hänen merkittävin esseensä oli vuonna 1908 julkaistu "Ornament And Crime", jossa hän käsitteli ornamenttien tarpeellisuutta nykyarkkitehtuurille.


title: Adolf Loos

text: Loosin ensimmäisiä merkittäviä töitä oli vuonna 1899 valmistunut Café Museum. Vuosien 1909–1911 Loos suunnitteli Wienin keskustaan nousseen Looshausin, jonka julkisivusta hän oli karsinut kaikki ornamentit. Wienin asukkaat eivät olleet valmiita moderniin arkkitehtuurin kaupungissa, jossa oli paljon vanhoja rakennuksia. Yleisön painostuksesta Looshausin rakennustyöt jouduttiin keskeyttämän 1910. Loos vastasi ihmisille kokouksessa, jossa oli paikalla yli 2000 kaupunkilaista. Loos lupautui asettamaan kukkalaatikot ikkunoille kompromissiratkaisuna.


title: Adolf Loos

text: Loosin asuinrakennukset olivat tunnettuja valkoisesta koruttomasta julkisivustaan. Loosin tunnetuimpia asuinrakennuksia ovat Haus Steiner (1910) ja Haus Scheu (1912). Loos muutti vuonna 1922 Ranskaan, missä sai avantgardisteilta hyvän vastaanoton.


title: Vihersukarapu

text: Vihersukarapu ("Caridina" cf. "babaulti" "green") on vihreä katkarapu. Se kuuluu "Caridina"-suvun lajiryhmään, jonka jako lajeiksi on epäselvä, ja jota siksi kutsutaan vain Babaulti-ryhmäksi. Eturaajoissa ei ole saksia, kuten varsinaisilla katkaravuilla, vaan pienehköt sukaskimput.


title: Vihersukarapu

text: Vihersukarapu kasvaa noin 3-5 cm pitkäksi. Naaras on suurempi kuin koiras. Se on vihreä tai mustansävyinen. Hyvissä oloissa se voi olla todella tumman värinen, sille sopimattomissa vesissä ja akvaarioissa joissa on paljon nitriittiä, se voi olla haalea (lähes valkoinen). Väri vaihtuu jonkun verran myös pohja-aineksen mukaan.


title: Vihersukarapu

text: Vihersukaravut syövät levää kasvien pinnalta, kalojen tabletteja ja ravuille tarkoitettua erikoisruokaa. Joskus voi nähdä ravun myös kiinnittyneenä sairaan tai kuolemassa olevan kalan tai kotilon kylkeen. Luonnossa vihersukaravut syövät raatoja ja levää.


title: Vihersukarapu

text: Vihersukaravut lisääntyvät helposti myös akvaariossa. Naaras kantaa munia 3–4 viikkoa pyrstönsä alla, riippuen siitä kuinka paljon munia on. Jos kantoaika jää liian pieneksi, poikaset eivät ole vielä kehittyneet tarpeeksi ja kuolevat synnyttyään. Jos rapunaaras stressaantuu, se voi pudottaa munansa, jolloin ne eivät kuoriudu vaan alkavat homehtua. Sukaravut voivat lisääntyä 1-2 päivän kuluttua edellisistä poikasista, yleensä suurin ja värikkäin naaras on koiraiden suosiossa.


title: Tamar Abakelia

text: Tamar Abakelia (, 19. elokuuta 1905 Khoni – 14. toukokuuta 1953 Tbilisi) oli georgialainen kuvanveistäjä, lavastussuunnittelija ja kuvittaja. Hänelle myönnettiin Georgian SNT:n kunniataiteilijan arvonimi vuonna 1942.


title: Tamar Abakelia

text: Abakelian isä Grigol Abakelia oli Georgian SNT:n pääsyyttäjä ja setä Ioseb Abakelia johtava georgialainen tuberkuloosiasiantuntija. Heidät ammuttiin Stalinin suuressa puhdistuksessa vuonna 1938. Tamar oli naimisissa sosialistirunoilija ja -näytelmäkirjailija Karlo Kaladzen (1907–1988) kanssa. Kaladze eli pidempään kuin vaimonsa ja ainoa poikansa Gulda Kaladze (1932–1974), joka oli myös huomattava kuvanveistäjä.


title: Tamar Abakelia

text: Abakelia syntyi Khonissa Imeretin alueella (joka kuului tuolloin Kutaisin kuvernementtiin ja Venäjän keisarikuntaan). Hän valmistui Tbilisin valtiollisesta kuvataideakatemiasta vuonna 1929 ja opetti koulussa vuodesta 1938 lähtien. Hänen töihinsä kuuluvat Nikolai Tihonovin, Šota Rustavelin ja Važa-Pšavelan teoksiin sekä "Sasuntsi Davitiin" laaditut kuvitukset ja Rustaveli- ja Mardžanišvili-teattereille tuotetut lavastussuunnitelmat. Hän suunnitteli puvut elokuviin "Arsena" (1937), "Giorgi Saakadze" (1942) ja "Davit Guramišvili" (1945). Suurin osa hänen merkittävimmistä töistään on kuitenkin veistoksia. Abakelian teokset tunnetaan dynaamisista kompositioista ja pyöristetyistä muodoista, ja hän oli pitkälti vastuussa veistotaiteen kehityksestä neuvostoajan Georgiassa. Hän laati esimerkiksi veistosfriisit Tbilisin entiseen Marxismi-leninismin museoon vuosina 1936–1937. Niihin on kuvattu sosialismin rakentamisen eri vaiheet Georgiassa. Abakelia kuoli Tbilisissä vuonna 1953 ja hänet haudattiin Diduben pantheoniin.


title: Ludvig Fabritius

text: Ludvig Julius Wolfgang Fabritius (25. huhtikuuta 1854 Viipuri – 16. maaliskuuta 1933 Turku) oli suomalainen eläinlääkäri ja Turun Hippoksen perustajajäsen sekä pitkäaikainen puheenjohtaja.


title: Ludvig Fabritius

text: Fabritiuksen vanhemmat olivat lehtori Johan Gabriel Fabritius ja Emilia Elisabeth Dannenberg. Hän opiskeli Tukholman eläinlääkintäinstituutissa 1873–1876 ja toimi sitten eläinlääkärinä Viipurin läänissä sekä opettajana Kurkijoen ja Mustialan maatalousoppilaitoksissa, ennen siirtymistään läänineläinlääkäriksi Turkuun 1887. Tästä virasta hän erosi vasta vuonna 1926.


title: Ludvig Fabritius

text: Fabritiuksen tärkeimmät harrastukset olivat suomenhevosen jalostus ja raviurheilu. Hän valmensi vuosina 1887–1895 omistamaansa juoksijaori Kirppua moninkertaiseksi voittajaksi, ottaen 16 ensimmäistä ja 6 toista palkintoa. Kirppu voitti Fabritiuksen ajamana muun muassa Suuren orikilpailun neljästi peräkkäin vuosina 1888–1891.


title: Ludvig Fabritius

text: Fabritius suoritti stipendiaattina 1883 zooteknillisiä opintoja Ruotsissa, Tanskassa, Englannissa, Skotlannissa, Ranskassa, Belgiassa, Saksassa ja Itävallassa perustettavaa Korkeasaaren eläintarhaa varten. Jo ennen Turun Hipposen perustamista vuonna 1894 Fabritius oli perustanut 1890 Suomen ensimmäisen hevosvakuutusyhtiön (vuodesta 1916 Turun Eläinvakuutusyhdistys), jonka puheenjohtajana hän myös toimi.


title: Ludvig Fabritius

text: Fabritius kirjoitti ja julkaisi kirjoja sekä piti palstaa Turun Sanomissa otsikolla "Maamies Fabritiusta tapaamassa". Hän oli lisäksi etevä viulisti, joka toimi Turun Soitannollisen Seuran puheenjohtajana. Hänen ensimmäinen puolisonsa vuodesta 1879 oli Wilhelmina Hagan (k. 1908) ja toinen vuodesta 1916 Aili Sigrid Bergh.


title: Ludvig Fabritius

text: Fabritiuksen muistoksi on vuodesta 1987 lähtien järjestetty Metsämäen raviradalla kilpailu, joka nykyään tunnetaan nimellä L. Fabritius Memorial – Åbofemman.


title: Typpitrifluoridi

text: Typpitrifluoridi on epäorgaaninen yhdiste, jonka kaava on NF. Ulkomuodoltaan se on väritöntä ja palamatonta kaasua. Sitä käytetään puolijohteiden plasmaetsauksessa.


title: Typpitrifluoridi

text: Se reagoi fluorin ja antimonipentafluoridin kanssa tuottaen tetrafluoriammoniumsuolaa, tetrafluoriammoniumheksafluoroantimonaattia.


title: Typpitrifluoridi

text: Typpitrifluoridin GWP-indeksi on 17 200 kertaa suurempi kuin hiilidioksidin ja sen elinajaksi ilmakehässä arvioidaan 740 vuotta. Toisissa tutkimuksissa sen elinajaksi arvioidaan 550 vuotta, mikä pudottaa sen GWP-indeksin 16 800:een. Käytön jälkeen suurin osa kaasusta tuhotaan ja vain 2–3 % pääsee ilmakehään.


title: Typpitrifluoridi

text: Aine tulee pitää erillään palavista ja pelkistävistä aineista. Se voi imeytyä elimistöön hengitysteitse ja pitkäaikaisella altistuksella saattaa olla vaikutuksia maksaan ja munuaisiin.


title: Luke Sellars

text: Luke Sellars (s. 21. toukokuuta 1981 Toronto, Ontario) on kanadalainen jääkiekkoilija, joka edusti kaudella 2008–09 Joensuun Jokipoikia. Sellars pelasi loukkaantumisesta johtuen Jokipojissa vain 41 ottelua, joissa hän kokosi tehot 1+15. Hänelle merkittiin yhteensä 130 jäähyminuuttia. Atlanta Thrashers varasi Sellarsin NHL:ään vuoden 1999 varaustilaisuuden ensimmäisellä kierroksella numerolla 30. Hän on pelannut Atlantan paidassa yhden ottelun.


title: Crossfit

text: Crossfit on kuntoilumuoto, jossa tavoitteena on kehittää tasaisesti eri fyysisiä ominaisuuksia. Siihen kuuluu lihasvoima-, kestävyys-, nopeus- ja notkeusharjoitteita. Crossfitin alkuperäinen kehittäjä, entinen voimistelija Greg Glassman on todennut, että harjoitusohjelman päämääränä on luoda urheilijan perikuva, joka on ”samanveroisesti voimistelija, painonnostaja ja pikajuoksija”. Hänen mukaansa esimerkiksi kestävyysurheilijoilla kestävyyden parantaminen tapahtuu muiden kunto-ominaisuuksien, kuten voiman, nopeuden ja ketteryyden kustannuksella.


title: Crossfit

text: Internetissä toimivat yhteisöt ovat olennainen osa crossfit-harrastajien toimintaa, ja verkkosivuilta löytyykin harrastajien itse tekemiä päivittäisiä harjoitteluohjelmia sekä kanavia keskinäiseen tulosten vertailuun. Lajissa järjestetään myös maailmanmestaruuskilpailut, jonka voittaja julistetaan ”maailman kovakuntoisimmaksi ihmiseksi” ().


title: Crossfit

text: Crossfit-harjoitteet ovat erittäin haastavia. Esimerkiksi eräässä harjoituksessa toistetaan 20 minuutin aikana mahdollisimman monta kertaa peräkkäin 5 leuanvetoa, 10 punnerrusta ja 15 kyykkyä. Aloittelijoilla onkin vaarana se, että he saattavat riittävän ohjauksen puuttuessa vahingoittaa itsensä. Glassman on itsekin antanut luomastaan harjoitteluohjelmasta seuraavan lausunnon: ”Se voi tappaa sinut. Tämän seikan suhteen olen aina ollut täysin rehellinen.”


title: Crossfit

text:
Tavaramerkkioikeudet omistaa maailmanlaajuisesti yhdysvaltalainen CrossFit, Inc. Merkkiä lisensioidaan koulutetuille yrittäjille, jotka maksavat vuosittain lisenssimaksun merkin käytöstä. Suomessa on nykyään 64 lisensioitua salia. CrossFit-tavaramerkin on myös väitetty vesittyneen, koska se olisi menettänyt erottamiskykynsä ja muuttunut harjoittelumuotoa kuvaavaksi yleisnimeksi ja urheilulajiksi. Merkki on kuitenkin edelleen erittäin laajasti rekisteröity, eikä kumoamistuomioita ole annettu vielä missään. Crossfit-tavaramerkkiä on haettu kumoon muun muassa Suomessa PRH:ssa sekä Euroopan tavaramekkivirastossa EUIPO:ssa, molemmissa on kumoamiskanteet vireillä.
PRH on jo alustavasti päätynyt ratkaisuun jossa merkki on kuvaileva ja näin ollen menettänyt erottamiskykynsä tavaramerkkinä.


title: Pekka Viippo

text: Pekka Ilmari Viippo (s. 27. syyskuuta 1960 Forssa) on entinen suomalainen nyrkkeilijä. Hän on kilpaillut myös yleisurheilussa veteraanisarjoissa.


title: Pekka Viippo

text: Viippo voitti nyrkkeilyssä yli 91 kilogramman sarjassa Suomen-mestaruuden vuosina 1985–1990 ja hopeaa yli 81 kilogramman sarjassa vuosina 1981–1982. Nyrkkeilijänä hän edusti Forssan Nyrkkeilijöitä.


title: Pekka Viippo

text: Viipon huippuvuosina nyrkkeilyuraansa rakentaneen Tony Halmeen taustavoimat eivät laskeneet tähteään ottelemaan tätä vastaan. Amatöörinä Viippo löi muun muassa Ruotsin Håkan Brockin, joka taas kärsi kyseenalaisena pidetyn tappion maineikkaalle Mike Tysonille.


title: Pekka Viippo

text: Vuonna 2009 Viippo voitti veteraanien yleisurheilun MM-kilpailuissa Lahdessa hopeaa 45-vuotiaiden kuulantyönnössä. Hän jäi kuitenkin kiinni dopingin käytöstä ja menetti mitalinsa. Hänen MM-kisoissa antamastaan dopingnäytteestään löytyi anabolisia steroideja, testosteronia ja diureettia. Veteraaniurheiluliitto määräsi hänet kahden vuoden urheilun toimintakieltoon. Viippo jäi toistamiseen kiinni dopingin käytöstä kilpailun ulkopuolisessa testissä syyskuussa 2011. Hän sai kahdeksan vuoden kilpailukiellon, joka päättyy marraskuussa 2019.


title: Journal of Chemical Physics

text: Journal of Chemical Physics on tieteellinen julkaisusarja, jota julkaisee American Institute of Physics. Lehdessä julkaistaan kemiallisen fysiikan alan tutkimuksia, erityisesti aiheista spektroskopia, kinetiikka, tilastollinen mekaniikka, kvanttimekaniikka, polymeerit, materiaalit, pinnat ja rajapinnat sekä tietoteoria. Lehti julkaisee myös biologisia systeemiä koskevia tutkimuksia. Journal of Chemical Physics on viitatuin julkaisusarja atomi- ja molekyylifysiikan sekä kemiallisen fysiikan alalla. Thomson Reutersin (nyk. Clarivate Analyticsin) "Journal Citation Reportsin" laskelmien mukaan lehden vaikuttavuuskerroin oli 3,164 vuonna 2012. Vuosittain lehdestä ilmestyy 48 numeroa.


title: Barcelonan maailmannäyttely (1929)

text: Barcelonan vuoden 1929 maailmannäyttely oli Espanjan Barcelonassa 20. toukokuuta 1929 – 15. tammikuuta 1930 järjestetty maailmannäyttely. Barcelonan maailmannäyttelyn avauksen suoritti Espanjan kuningas Alfonso XIII. Näyttelyn motto oli "taide ja tekniikka nykyajan elämässä". Näyttely sijaitsi Montjuïcin kukkulalla 118 hehtaarin suuruisella alueelle. Näytteilleasettajia oli 1 500 ja valtioita 20. Merkittävimmät maailmannäyttelyyn osallistuneista valtioista olivat Saksa, Belgia, Tanska, Ranska, Unkari, Italia, Norja, Romania ja Sveitsi. Lisäksi mukana oli yksityisiä yhdysvaltalaisia ja japanilaisia sijoittajia. Samaan aikaan Sevillassa järjestettiin Latinalaisen Amerikan maille ja Yhdysvalloille oma Ibero-amerikkalainen näyttelyosasto. Barcelonan maailmannäyttelyn kävijämäärä oli kuuden kuukauden aikana yli 5,8 miljoonaa. Maailmannäyttelyn aukioloajan loppuvaiheeseen ajoittui käynnistynyt maailmantalouden lama, jonka lähtölaukauksena pidettiin 24. lokakuuta käynnistynyttä pörssiromahdusta. Tapahtuman katsotaan vähentäneen maailmannäyttelyn loppuvaiheen kävijämäärää.


title: Barcelonan maailmannäyttely (1929)

text: Barcelonan edellinen maailmannäyttely vuodelta 1888 oli vaikuttanut merkittävästi kaupungin taloudelliseen kasvuun, arkkitehtuuriin ja teknisiin kehitykseen. Maailmannäyttelyä Barcelonaan oli suunniteltu 15 vuoden ajan. Työt Montjuïcin kukkulalla alkoivat jo vuonna 1913, mutta seuraavana vuonna käynnistynyt I maailmansota keskeytti maailmannäyttelyvalmistelut, joita jatkettiin vuosikymmenen lopulla. Keskeisimpänä henkilönä alueen suunnittelussa toimi arkkitehti Josep Puig i Cadafalch. Vuoden 1929 maailmannäyttelyyn Montjuïc ja sen läheiset alueet kaupungistuivat rakentamistyön seurauksena. Maailmannäyttelyyn rakennettiin mm. Ludwig Mies van der Rohen suunnittelema Barcelona-paviljonki, Katalonian kansallismuseo, Teatre Grec, Estadi Olímpic Lluís Companys -stadion.


title: Barcelonan maailmannäyttely (1929)

text:
Maailmannäyttely oli jaettu kolme pääryhmään eli espanjalainen taide, teollisuus ja urheilu.
Uusinta, modernia tyyliä Barcelonassa edusti Mies van der Rohen suunnittelema Saksan edustuspaviljonki, saksalainen Bauhauskoulun
ja funktionalismin rakennus. Van der Rohen rakennus ei esitellyt tavaroita tai saavutuksia, vaan uutta ajattelua arkkitehtuurissa ja suunnittelussa.
Suomen ulkoministeriö tiedusteli vuoden 1927 alkupuolella kauppa- ja teollisuusministeriöltä ja opetusministeriöltä kiinnostusta osallistua Barcelonan maailmannäyttelyyn 1929. Molemmat ministeriöt ilmoittivat kielteisen kannanottonsa. Madridin lähetystön asiainhoitaja G. A. Gripenbergin henkilökohtainen aktiivisuus johti kuitenkin siihen, että Suomen eduskunta teki joulukuussa 1928 päätöksen osallistua maailmannäyttelyyn. Keväällä 1928 käynnistyneeseen Suomen osaston suunnitteluun osallistuivat pääarkkitehtina sisustusarkkitehti Harry Röneholm taiteellisina avustajinaan taiteilijat Gustaf Eklund ja Göran Hongell. Lisäksi taideteollisuustuotteita
arvioimaan ja näyttelyyn valitsemaan asetettiin arvostelulautakunta, joka koostui Ornamon jäsenistä kuvanveistäjä Gunnar Finnestä, arkkitehti Werner Westistä ja taiteilija Henry Ericssonista sekä sijaisina toimivista tekstiilitaiteilija Eva Anttilasta ja taiteilija Göran Hongellista.


title: Barcelonan maailmannäyttely (1929)

text: Suomen osaston kommissaarina toimi maisteri Lauri Miettinen. Suomen osaston suunnittelijana oli kuvataiteilija Harry Röneholm. Osaston avajaisissa oli Suomen edustajina paikalla asiainhoitaja G. A. Gripenberg, ministeri P. J. Hynninen ja toimitusjohtaja Ernst Fabian Wrede.


title: Barcelonan maailmannäyttely (1929)

text: Suomen osasto kooltaan 60 x 30 metriä sijaitsi maailmannäyttelyssä Alfonso XIII -hallissa. Barcelonan maailmannäyttelyssä Suomen osastolla oli esillä taideteollisuutta, teollisuutta ja erilaista tiedotusmateriaalia esittelemässä Suomea modernina eurooppalaisena valtiona.,


title: Barcelonan maailmannäyttely (1929)

text: Suomen osaston tilassa oli suuri Suomen kartta, jossa oli kuvattu suurimmat kaupungit ja tehdaspaikkaunnat. Kartan edeustalla oli N. Boman Oy:n valmistama puu-upotuksin koristeltu arkku ja lattialla oli Werner Westin suunnittelema ja Keravan Puuseppätehtaan valmistama huonekaluryhmä. Pöydällä oli Henry Ericssonin suunnittelema, Taidon valmistama ja Frans Nykäsen hopeaan pakottama korkea karhunkaatoaiheinen malja. Tilan kummallakin lyhyellä seinällä, ovien molemmilla puolilla oli seinään kiinnitetty lasivitriinit, joihin oli aseteltu A.W. Finchin ja Elsa Eleniuksen keramiikkaa, Hannes Autereen puuveistoksia, Paavo Tynellin hopeinen, uusklassinen kahvikalusto sekä Eva Anttilan, Maija Kansasen ja Greta Skogsterin tekstiilejä. Toisella seinällä oli myös Werner Westin suunnittelema ja Henry Ericssonin Helsinki-aiheisilla upotuksilla koristeltu puinen kaappi.,


title: Barcelonan maailmannäyttely (1929)

text: Puunjalostusteollisuus sekä yhteisryhmät kemiallisille ja teknisille jalostusmenetelmille olivat myös omina esittelykohteinaan. Osastolle oli tuotu paperia ja selluloosaa sekä kuvia ja tietoa teollisuudestamme. Suureen Suomen karttaan oli merkitty puunjalostustehtaiden sijainnit sekä maailmankarttaan ne valtiot, joihin Suomesta vietiin paperia ja selluloosaa. Lisäksi esillä oli luettelo niistä sadoista suomalaisista ja ulkomaisista sanomalehdistä, jotka painettiin suomalaiselle paperille. Esillä oli myös pienoismalli tyypillisestä suomalaisesta sahalaitoksesta tukkilauttoineen, lautatarhoineen ja puunkuljetusvälineineen. Tietoa oli myös muusta metsäteollisuudesta, vesivoimalaitoksista, vaneriteollisuudesta ja Suomen luonnonvaroista. Metsäteollisuusyrityksissä olivat näkyvimmin esillä Oy A.Ahlström Ab ja Enso-Gutzeit Oy. Varkauden paperitehtaalta oli toimitettu suuri, pituudeltaan kuusi metriä ja halkaisijaltaan lähes metrin kokoinen paperirulla, joka oli nostettu pystyyn puolentoista metrin korkuiselle korokkeelle. Raudasta valmistetut sängyt ja pöydät, Kone- ja Siltarakennus Oy:n separaattorit ja lukot sekä urheilutarvikkeet olivat myös esillä.,


title: Barcelonan maailmannäyttely (1929)

text: Barcelonan maailmannäyttelyn laatukilpailuissa suomalaisia palkittiin seuraavasti:


title: Barcelonan maailmannäyttely (1929)

text: Lisäksi suomalaiset saavuttivat viisi Médaille d'Argent- ja 16 Diplome de Collaborateur-tunnusta.


title: Mies katoaa

text: Mies katoaa on rockmuusikko Jouni Hynysen vuonna 2009 julkaisema runokokoelma.


title: Journal of Applied Physics

text: Journal of Applied Physics on tieteellinen julkaisusarja, jota julkaisee American Institute of Physics.


title: Journal of Applied Physics

text: Julkaisusarjassa julkaistaan tutkimuksia sovelletun fysiikan alan ilmiöistä, jotka mahdollistavat modernin teknologian, menemättä kuitenkaan itse teknologiaan ja tehden eron puhtaaseen perustutkimukseen. Thomson Reutersin (nyk. Clarivate Analytics) "Journal Citation Reportsin" laskelmien mukaan lehden vaikuttavuuskerroin oli 2,201 vuonna 2008. Vuosittain lehdestä ilmestyy 24 numeroa, mutta sisältöä julkaistaan internetissä päivittäin.


title: Kesäpuisto

text: Kesäpuisto () on puistoalue Pietarin keskustassa Venäjällä. Se sijaitsee saarella, joka rajoittuu Nevan etelärantaan, Fontankaan, Moikaan ja Joutsenkanavaan. Puiston pinta-ala on 11,7 hehtaaria. Sen on perustanut Pietari I vuonna 1704. Huomattavin nähtävyys on puiston koilliskulmassa sijaitseva Pietari I:n kesäpalatsi.


title: Kesäpuisto

text: Ennen ruotsalaisvalloitusta Kesäpuiston paikalla sijaitsi moskovalaisen pajarisuvun hovi eli "usadištše", josta Moikan ja Nevan välinen saari sai myöhemmän nimensä. 1600-luvulla hovi kuului mm. von Konoun suvulle. Pietari I valitsi von Konoun (Konaun) kartanon residenssikseen ja alkoi rakennuttaa sen ympärille säännöllistä muotopuutarhaa, jonka tuli olla ”parempi kuin Ranskan kuninkaalla Versaillesissa”.


title: Kesäpuisto

text: Pietari I:n tarkkaan valvomaa puutarhan rakentamista johtivat arkkitehti Ivan Matvejev, puutarhuri Jan Roozen sekä vuodesta 1716 ranskalainen Jean-Baptiste Le Blond. Soista aluetta täytettiin ja sen kuivattamiseksi kaivettiin kanavia ja lampia. Meidän päiviimme saakka on säilynyt puiston eteläosassa sijaitseva Karppilampi. Vuosina 1711–1716 kaivettiin Kesäpuiston ja nykyisen Mars-kentän erottava Joutsenkanava. Samaan aikaan Moika yhdistettiin Fontankaan. Alueelle istutettiin kotimaisia ja muista maista tuotuja puita ja kukkia. Vanhan moskovalaisen perinteen mukaisesti puistossa kasvatettiin myös hedelmäpuita, marjapensaita ja vihanneksia.


title: Kesäpuisto

text: Vuosina 1710–1712 puiston koilliskulmaan rakennettiin arkkitehti Domenico Trezzini suunnittelema Pietari I:n kesäpalatsi, joka oli yhdistetty käytävällä Fontankan rannalla sijainneeseen palvelusväen taloon. Muita rakennelmia olivat Nevan ja Joutsenkanavan kulmaan vuosina 1721–1726 pystytetty keisarinna Jekaterina Aleksejevnan palatsi, taulugalleria ja juhlasali. Puiston paviljongeista upein oli arvokkaista materiaaleista rakennettu ja taideteoksin koristeltu ”Luola” ("Grot").


title: Kesäpuisto

text: Erityistä viehätystä puistolle antoivat suihkulähteet, joita vuonna 1736 oli jo yli 50. Niitä varten Pietari I osti Englannista vuonna 1718 Venäjän ensimmäisen höyrykoneen, joka ei kuitenkaan osoittautunut riittävän tehokkaaksi. Seuraavana vuonna alettiin rakentaa Liihan kanavaa, joka johti Tuutarinjoen veden Fontankan itäpuolella sijaitseviin vesitorneihin. 1720-luvulla puistoon rakennettiin Mihail Zemtsovin suunnittelema, eläinaiheisin veistoksin koristettu viherlabyrintti. Italiasta ostettiin noin 200 marmoripatsasta, joista on säilynyt alle puolet. Niistä arvokkain, antiikin ajalta peräisin oleva Venuksen patsas on nykyisin Eremitaašin kokoelmissa. Suomen historiaan liittyy Venetsiasta vuonna 1726 tilattu Uudenkaupungin rauhan veistosryhmä (”Rauha ja runsaus”). Puistossa on myös Ruotsin kuningattaren Kristiinan rintakuva.


title: Kesäpuisto

text: Pietari I:n aikana Kesäpuistossa järjestettiin valtiollisille merkkipäiville omistettuja juhlia, hoviväen kokoontumisia ja ulkomaiden suurlähettiläiden vastaanottoja, jotka yleensä päättyivät ilotulitukseen. Myöhemmin puiston rakentamista jatkoi Bartolomeo Rastrelli, joka suunnitteli keisarinna Elisabetia varten upean kesäpalatsin nykyisen Mikaelinlinnan paikalle. Elisabetin hallituskaudella puistossa pidettiin naamiaisia ja aamuun asti jatkuneita tanssiaisia. Ulkomaisilta mestareilta oppia saaneiden venäläisten puutarhurien hoitama muotopuutarha saavutti siihen aikaan suurimman loistonsa.


title: Kesäpuisto

text: Vuoden 1777 tulva hävitti Kesäpuiston istutukset, suihkulähteet ja monet sen alkuperäisistä rakennelmista. Tulvan aiheuttamien tuhojen jälkeen muotopuutarha korvattiin maisematyyppisillä istutuksilla, joiden annettiin kasvaa luonnolliseen muotoonsa. Kesäpuistosta muodostui kaupungin herrasväen ajanviettopaikka, jonne pääsy edellytti ”säädyllistä pukeutumista”. Nevan puolelta puisto erotettiin rantakadusta vuonna 1784 Juri Feltenin suunnittelemalla klassistishenkisellä rauta-aidalla, jonka perustus ja pylväät ovat suomalaista graniittia. Tulvan hävittämän ”Luolan” paikalle rakennettiin vuonna 1826 Carlo Rossin suunnittelema klassistinen Kahvipaviljonki, jossa on nykyään näyttelytiloja. Sen lähellä sijaitsee Louis Charlemagnen vuonna 1827 rakentama Teepaviljonki. Puiston eteläisen sisäänkäynnin luokse asetettiin vuonna 1839 Ruotsin kuninkaan lahjoittama Älvdalenin porfyyrista valmistettu maljakko, joka halkesi kahtia tammikuussa 2008. Vuonna 1855 puiston pääkäytävän varrella paljastettiin Peter Clodtin veistämä satusetä Ivan Krylovin patsas.


title: Kesäpuisto

text: Tuuheiden pensaiden ja korkeiden puiden kattama varjoisa ja rauhallinen puisto on säilynyt meidän päiviimme saakka 1800-luvun puoliväliin mennessä muotoutuneessa asussaan. Monet venäläisen taiteen ja kulttuurin merkkihenkilöt ovat viettäneet siellä vapaa-aikaansa. Puisto esiintyy mm. Aleksandr Puškinin, Pjotr Tšaikovskin ja Anna Ahmatovan teoksissa. Vuonna 1866 narodnikki Dmitri Karakozov teki puiston Nevan-puoleisen aidan luona epäonnistuneen murhayrityksen keisari Aleksanteri II:ta vastaan.


title: Kesäpuisto

text: Vuoteen 1917 saakka Kesäpuisto oli keisariperheen omaisuutta. Lokakuun vallankumouksen jälkeen se otettiin valtion suojelukseen ja avattiin kaikille kävijöille. Hoviväen käytössä olleesta ja ajoittain näyttelytilana toimineesta Pietari I:n kesäpalatsista tehtiin museo vuonna 1925. Leningradin piirityksen aikana puisto ja sen rakennukset kärsivät suhteellisen pieniä vahinkoja. Kesäpalatsi palautettiin alkuperäistä muistuttavaan asuun vuosina 1961–1964 tapahtuneen restauroinnin aikana. Toisen maailmansodan jälkeen puistossa on tehty myös muita restaurointitöitä sekä sen historiaa valottavia arkeologisia kaivauksia. Osa ajan myötä vaurioituneista marmoriveistoksista on korvattu kopioilla.


title: Kesäpuisto

text: Nykyään Kesäpuisto kuuluu Venäläisen taiteen museon alaisuuteen. Kesäkuussa 2009 se suljettiin useita vuosia kestävien restaurointitöiden ajaksi. Hankkeen ensimmäiseen vaiheeseen, joka käsitti viheristutusten uudistamisen ja marmoripatsaiden kopioiden valmistamisen, varattiin 2,3 miljardia ruplaa. Kesäpuisto avattiin uudelleen yleisölle toukokuussa 2012.


title: Merkelin hallitus

text: Merkelin hallitus voi viitata seuraaviin hallituksiin, joissa Angela Merkel oli liittokansleri:


title: Tuottajain Maito

text: Osuuskunta Tuottajain Maito on noin tuhannen maidontuottajan omistama osuuskunta. Se on vuodesta 1992 alkaen toiminut maidonhankintaosuuskuntana toimittaen omistajiensa tuottaman maidon Valio Oy:lle jalostettavaksi. Tuottajain Maito omistaa Valiosta noin neljäsosan.


title: Tuottajain Maito

text: Tuottajain Maidon toiminta alkoi vuonna 1955, kun kolmen uusimaalaisen meijerin, Myrskylän osuusmeijerin, Orimattilan osuusmeijerin ja Pakaan Maidonmyyntiosuuskunnan, toiminta siirtyi "Oy Tuottajain Maito - Producenternas Mjölk Ab":lle. Seuraavina vuosikymmeninä, vuoteen 1992 mennessä, useat kymmenet uusimaalaiset, hämäläiset, päijäthämäläiset ja kymenlaaksolaiset osuusmeijerit yhdistyivät Tuottajain Maitoon tai alkoivat toimittaa maitoa Tuottajain Maidolle.


title: Physics Reports

text: Physics Reports on tieteellinen julkaisusarja, jota julkaisee Elsevier osana Physics Letters -lehtisarjaa. Lehti on suunnattu kaikille fyysikoille, ja siinä julkaistaan koosteita fysiikan alan tutkimuksista. Julkaisujen on tarkoitus olla niin yleispätevä, että myös muut kuin kyseisen erityisalan asiantuntijat voivat ymmärtää artikkelin pääkohdat. Lehden vaikuttavuuskerroin oli 18,522 vuonna 2008.


title: Sonja-sarja

text: Sonja-sarja on Laila Hirvisaaren vuosina 1993–1997 ilmestynyt viisiosainen romaanisarja, jonka on julkaissut Otava. Laila Hirvisaari sai Sonja-romaanistaan Lukijan Finlandian vuonna 1993. Koko sarja ilmestyi kaivattuina uusintapainoksina vuonna 2007.Orbelianit


title: Sonja-sarja

text: Šeremetjevit


title: Sonja-sarja

text: Sonjan ystäviä


title: Sonja-sarja

text: Sonjan palveluskuntaa


title: Sonja-sarja

text: Keisarillinen perhe


title: Sonja-sarja

text: Belaja Rozan henkilökuntaa


title: Sonja-sarja

text: Muita kirjoissa esiintyneitä hahmoja


title: Sonja-sarja

text:
"Kun marsalkka Gustaf Mannerheim palaa tammikuussa 1950 äänestysmatkalta Suomesta kotiinsa Genevejärven rannalle, häntä odottaa yllätys: kirje Mihail Orbelianilta. "Minä pyydän Teidän ylhäisyydeltänne audienssia - vanhan ystäävyytemme nimissä. Minulla on Teille tärkeitä tuomisia." Mihail Orbeliani saapuu Sveitsiin mukanaan sisarensa Sonjan salaperäiset muistelmat. Niissä venäläinen aatelisnainen kertoo elämäntarinansa, joka liittyy läheisesti Gustaf Mannerheimin omiin nuoruus- ja miehuusvuosiin Venäjällä.
Tarina satuttaa vanhan sotaratsun sisintä."


title: Sonja-sarja

text: Belaja Roza, vauras kartano Inkerinmaalla, ja suuri puutarha tulvillaan valkoisia ruusuja. Siellä aatelisperheen tytär, ruhtinatar Sonja Orbeliani elää huoletonta lapsuuttaan. Siellä vierailee myös Mihail-veljen suomalainen ystävä, vapaaherra Gustaf Mannerheim, jonka kanssa nuori Sonja tuntee ensi tapaamisesta lähtien selittämätöntä yhteyttä. Kouluvuosinaan Pietarissa Sonja pääsee seuraamaan läheltä keisariperheen elämää ja maailmanhistorian tapahtumia. Mutta kaunein nuoruudenmuisto liittyy erääseen kävelyretkeen Belaja Rozan puistossa, kuulaan syystaivaan alla, ikivanhojen lehmusten katveessa.


title: Sonja-sarja

text: Talvipalatsin loistosta kesäiseen Pietarhoviin, Krimin päivänpaisteiselta rannikolta Kaukasuksen vuoristoon - ruhtinatar Sonja Orbelianin elämä nivoutuu yhä läheisemmin keisariperheen kohtaloihin. Hänestä on tullut suuriruhtinatar Ksenian hovineito ja nuorten miesten ihailema kaunotar. Lähipiiriin kuuluu myös suomalainen paroni Gustaf Mannerheim. Kesäiset kuukaudet keisariperheen huvilassa Kaukasuksella muuttavat Sonjan elämän suunnan: hän rakastuu intohimoisesti. Mutta suurellakin onnella on varjonsa - sen Sonja joutuu kokemaan dramaattisella tavalla, Nikolai II:n loistokkaiden kruunajaisten kynnyksellä.


title: Sonja-sarja

text: Iloisia tapaamisia palatseissa, purjehdusretkiä Suomenlahdella, keisarillisia häitä ja kruunajaisia. Kun keisarinna Aleksandran hovinainen Sonja Orbelani palaa pitkän tauon jälkeen rakastamaansa Pietariin, ystävät ottavat hänet avosylin vastaan. Usein nähty vieras hänen salongissaan on myös paroni Gustaf Mannerheim. Sitten puhkeaa Venäjän ja Japanin sota ja Sonja seuraa raskain sydämin turvallisen maailmansa muuttumista. Viestit rintamalta eivät ennusta hyvää. Siellä taistelevat monet Sonjan läheiset - myös mies, josta on tullut hänelle hyvin tärkeä.


title: Sonja-sarja

text: Ruhtinatar Sonja Orbelianin elämä nivoutuu monin säikein Venäjän keisariperheen kohtaloihin, mutta ajat ovat muuttumassa. Sonja on ryhtynyt sisarensa jalanjäljissä huolehtimaan Pietarin katulapsista ja tutustunut toisenlaiseen Venäjään. Paluu lapsuuden maisemaan kesäkuussa 1913 mullistaa Sonjan elämän. Kun hän eräänä päivänä avaa oven Satakielimetsän unohdettuun huvilaan, hän saa selville musertavan salaisuuden, joka asettaa kaiken menneen uuteen valoon. Matka Valamon luostarisaarelle hyvän ystävän Gustaf Mannerheimin kanssa antaa kuitenkin voimaa jatkaa eteenpäin.


title: Sonja-sarja

text: Kun 19-vuotias Viktoria saapuu keväällä 1917 Pietariin, vanha Venäjä elää suuruutensa viimeisiä hetkiä. Punaiset liput liehuvat jo toreilla ja katoilla, aateliset ovat kadonneet maan alle ja keisariperhe on vangittu. Nuori nainen kulkee hämmentyneenä autioissa palatseissa ja etsii rakkaitaan. Hänellä on voittamaton tarve selvittää taustansa, sillä hän on vasta nyt saanut tietää syntyperänsä - sen on ruhtinatar Sonja Orbeliani paljastanut kirjeessään. Vaikka vallankumouksen mainingit lyövät korkeina, Viktoria päättää jäädä äitinsäsyntymämaahan. Syvällä sisimmässään hän odottaa myös yhteydenottoa suomalaiselta isältään.


title: Støvla

text: Støvla on Skandeihin kuuluva vuori Moskenesin kunnassa, Norjan Lofooteilla. Se sijaitsee Trolldalsvatnetin, Stuvdalsvatnetin ja Fjerdedalsvatnetin järvien välissä. Sen korkein kohta on 824 metriä merenpinnan tasoa ylempänä.


title: Hermannsdalstinden

text: Hermannsdalstinden on Skandeihin kuuluva vuorenhuippu Moskenesin kunnassa, Norjan Lofooteilla. Se sijaitsee Krokvatnetin, Litlforsvatnetin ja Kringeldalsvatnetin järvien ja Saubuktan lahden välissä. Sen korkeus merenpinnan tasosta on 1 029 metriä.


title: Felix Rodriguez (muusikko)

text: Felix Rodriguez on ruotsalaisen The Sounds -yhtyeen kitaristi. The Sounds syntyi, kun Rodriguez ja hänen lapsuudenystävänsä Johan Bengtsson päättivät perustaa yhtyeen lukiokavereidensa kanssa.


title: Rostadtindan

text: Rostadtindan on Skandeihin kuuluva monihuippuinen vuori Moskenesin kunnassa, Norjan Lofooteilla. Huiput sijaitsevat Kjerkfjordenin ja Vorfjordenin välissä. Korkein huippu on 767 metriä merenpinnan tasoa ylempänä.


title: Crossing the Rubicon (The Soundsin albumi)

text: Crossing the Rubicon on ruotsalaisen The Sounds -yhtyeen kolmas studioalbumi. Se julkaistiin 2. kesäkuuta 2009 levymerkillä Arnioki Records.


text: Albumilta julkaistiin kaksi singleä, ”No One Sleeps When I’m Awake” maailmanlaajuisesti iTunesissa 17. huhtikuuta 2009 sekä ”Beatbox” 12. tammikuuta 2010 yksinoikeudella iTunesissa.


text: Albumi debytoi Suomen virallisen listan neljännellä sijalla.


title: Mihail Kornijenko

text: Mihail Kornijenko (s. 15. huhtikuuta 1960 Syzran) on venäläinen kosmonautti.


title: Mihail Kornijenko

text: Kornijenko on vuonna 1965 lento-onnettomuudessa kuolleen sotilaslentäjän poika. Kornijenko on naimisissa lääkäri Irina Kornijenkon kanssa. Perheessä on aikuinen tytär.


title: Mihail Kornijenko

text: Hän valmistui ylioppilaaksi vuonna 1977. Kornijenko oli vuosina 1978–1980 asevelvollisena laskuvarjojääkärinä (alikersantti) Neuvostoliiton asevoimissa.


title: Mihail Kornijenko

text: Vuodet 1981–1987 Kornijenko opiskeli koneinsinööriksi Moskovan ilmailuinstituutissa samaan aikaan, kun työskenteli Moskovan miliisissä. Vuonna 1986 hän siirtyi rakettimoottorien suunnittelutoimistoon, jolloin hän toimi Baikonurin kosmodromilla vuoteen 1991 asti. Vuodet 1991–1995 hän toimi eri osakeyhtiöiden palveluksessa. Lokakuussa 1995 hän siirtyi Energija-yhtiöön, jossa hän toimi kosmonauttien koulutuksen teknisenä tukena.


title: Mihail Kornijenko

text: Hänet valittiin kosmonauttikoulutukseen vuonna 1998. Vuonna 1999 alkoi hänen ISS-avaruusasemakouluksensa. Hän oli ISS miehistön 8 ja 15 varamiehistössä.


title: Mihail Kornijenko

text: 2. huhtikuuta 2010 hänet laukaistiin lennolla Sojuz TMA-18 kansainväliselle ISS-avaruusasemalle liittymään sen miehistön jäseneksi. Hän palasi Maahan Sojuz TMA-18:lla 25. syyskuuta 2010.


title: Mihail Kornijenko

text: Vuosina 2015 ja 2016 Kornijenko vietti ISS:llä vuoden yhtä mittaa osana ISS year long missionia.


title: Salò

text: Salò on kaupunki ja kunta Brescian maakunnassa Lombardiassa Pohjois-Italiassa Gardajärven rannalla.


title: Salò

text: Salò on perustettu Rooman valtakunnan aikana nimellä "Pagus Salodium", ja keskiajalla siitä tuli milanolaisen Viscontin suvun vahva alue. Vuonna 1440 kaupunki joutui Venetsian tasavallan valtaan. Salò sai kaupungin arvon kuninkaallisella asetuksella 15. joulukuuta 1860.


title: Salò

text: Vuosina 1943–1945 Salò oli Benito Mussoliniin johtaman Saksan nukkevaltion, Italian sosiaalisen tasavallan eli Salòn tasavallan pääkaupunki.


title: Hepatorenaalinen oireyhtymä

text: Hepatorenaalinen oireyhtymä (HRS) on tila, jossa munuaiset äkisti pettävät vaikean maksavaurion takia. Se on yleinen komplikaatio kirroosin loppuvaiheessa, ja siihen liittyy erittäin korkea kuolleisuus. Joskus oireyhtymä voi iskeä myös henkilöön, joka kärsii akuutista maksan vajaatoiminnasta tai alkoholihepatiitista. Hoitona on maksansiirto, jonka usein estävät kontraindikaatiot ja potilaan hyvin lyhyt elinajanodote.


title: Hepatorenaalinen oireyhtymä

text: Jo vuonna 1877 Friedrich Theodor von Frerichs raportoi oliguriasta potilailla, joilla oli askites. Termiä "hepatorenaalinen syndrooma" käytettiin ensi kertaa 1939.


title: Demokraatit (Grönlanti)

text: Demokraatit () on grönlantilainen sosiaaliliberaali puolue. Puolue sai Grönlannin kansankäräjävaaleissa vuonna 2009 12,7 prosenttia äänistä, mikä oikeutti neljään edustajapaikkaan 31:sta. Demokraatit on ollut vuodesta 2007 yhteistyössä Det Konservative Folkepartin kanssa.


title: Vesikirput

text: Vesikirput ("Cladocera") on pienehköjen, kidusjalkaisiin ("Branchiopoda") kuuluvien äyriäisten alalahko. Vesikirput puolestaan jaetaan edelleen neljään osalahkoon, noin 14 heimoon, 87 sukuun ja yli 400 lajiin. Useimmat vesikirput elävät sisävesissä, merissä eläviä lajeja on vähän. Tunnetuin vesikirppusuku on "Daphnia", jota käytetään muun muassa koe-eläimenä ekotoksikologiassa, ympäristömyrkkyjen haitallisuutta arvioitaessa, sillä se reagoi niihin herkästi mutta myös sopeutuu.


title: Vesikirput

text: Useimmat vesikirput ovat vedessä vapaasti uivia äyriäisiä, joilla tyypillisesti on takkimainen selkäkilpi eli "carapax", joka muodostuu oikeasta ja vasemmasta kuorenpuoliskosta ja joka usein peittää lähes koko ruumiin raajoja lukuun ottamatta. Monilla lajeilla kaulamainen painauma erottaa pään muusta ruumiista selvästi. Päästä suuntautuu usein eteenpäin otsapiikki ("rostrum").


title: Vesikirput

text: Vesikirpun otsassa on pariton verkkosilmä, joka on syntynyt kahden silmän yhteensulaumasta. Useilla lajeilla on myös yksinkertainen naupliussilmä. Ommatidien eli osasilmien määrä vaihtelee paljon, lajien saalistustavan mukaan. Kasviplanktonia suodattavilla "Daphnioilla" on vain 22 ommatidia, petovesikirpuilla enemmän, esimerkiksi "Evadnella" 80 ja "Leptodoralla" 300. Pedot tarvitsevat tarkkaa näköä saalistaessaan. Etumainen tuntosarvi- eli antennipari on pieni ja siinä on lähinnä tuntoelimiä. Toiset antennit puolestaan ovat suhteettoman suuret ruumiiseen nähden, ja ne toimivat äyriäisen pääasiallisina uinti- ja saalistuseliminä. Nämä "soutusarvet" ovat kaksihaaraiset, ja niissä on sulkamaisia sukasia. Monilla lajeilla sarviparit ovat toisiinsa kiinnittyneet. Tuntosarvien yhtaikainen alaslyönti saa aikaan vesikirpun nykivän, hyppivänoloisen liikkeen. Suu leukaosineen on pään alapuolella.


title: Vesikirput

text: Vesikirpun keskiruumis ("thorax") on lyhyt ja koostuu 4-6 jaokkeesta. Naarailla selkäkilven (kuoren) ja itse selän väliin jää vapaa tila joka toimii eläimen hautomataskuna ("marsupio"), jossa munat kehittyvät. Eläinplanktonia saalistavilla petovesikirpuilla kuori on vaatimaton ja itse asiassa peittää ainoastaan hautomataskun.


title: Vesikirput

text: Jalkojen rakenne vaihtelee ruokailutapojen mukaan. Useimmiten vesikirput käyttävät jalkaraajojaan siilatakseen vedestä pieniä ravintohiukkasia; tätä varten tiuhaan, jopa 500 kertaa minuutissa lyövät jalat ovat hienojen sukasten reunustamat.


title: Vesikirput

text: Useimmat vesikirput lisääntyvät sekä suvullisesti että partenogeneettisesti, so. ilman hedelmöitystä. Partenogeneettinen lisääntyminen on nopeaa ja tehokasta. Suvullisia munia monet lajit tuottavat vasta epäedullisten ympäristöolojen uhatessa kuten kuivan kauden lähestyessä. Tällöin hautomataskuun kehittyy erityinen munakotelo, "efippium", jossa on vain pari suurikokoista hedelmöittynyttä ”lepomunaa”, ja jossa on kova ylimääräinen suojakuori, jonka turvissa lepomunat voivat säilyä talven tai pitkänkin kuivan kauden yli ja myös levitä pitkiä matkoja tuulen tai eläinten mukana.


title: Swan Songs

text: Swan Songs on Hollywood Undeadin debyyttialbumi, joka sisältää 14 kappaletta. Albumi julkaistiin Yhdysvalloissa 2. syyskuuta 2008 ja Isossa-Britanniassa sekä Saksassa vuoden 2009 kesällä. Alun perin albumi piti julkaista jo vuonna 2007, kun yhtyeellä oli sopimus "MySpace Records" -levy-yhtiön kanssa, mutta levy-yhtiö halusi poistaa ja sensuroida joitakin kappaleita albumilta mihin yhtye ei suostunut. Hollywood Undead löysi 2008 loppupuolella A&M/Octone-nimisen levy-yhtiön, joka oli valmis julkaisemaan heidän albuminsa ilman sensurointia. Heti ensimmäisellä viikolla albumia myytiin 21 000 kopiota.


title: Spirometria

text: Spirometrialla mitataan keuhkojen hengityskapasiteettia. Mittausta käytetään astman ja keuhkoahtaumataudin kaltaisten keuhkosairauksien tutkimiseen ja hoitovasteen seurantaan. Spirometriatutkimuksen aikana tutkittava suorittaa muutamia syviä ja voimakkaita uloshengityksiä spirometrialaitteen suukappaleeseen. Laitteisto mittaa virtauksesta muun muassa uloshengitetyn ilman tilavuuden ja virtausnopeuden.


title: Acadiana

text: Acadiana (ranskaksi l'Acadiane) tarkoittaa ranskankielistä aluetta Louisianan osavaltion etelärannikolla. Alueen väkiluku oli vuoden 2000 väestönlaskennassa 1 352 646 ja pinta-ala 37 746 km². Se käsittää 22 Louisianan kaikkiaan 64 piirikunnasta ja sen lisäksi muita alueita, joihin on levinnyt sama kulttuuriperinne. Nimi sai virallisen aseman vuonna 1971.


title: Acadiana

text: Acadianan asukkaista osa on alkuperältään cadien-nimeä kantaneiden ranskankielisten siirtolaisten jälkeläisiä. He olivat kotoisin Acadiesta, johon kuului alueita Kanadan länsirannikolla, tarkemmin New Brunswickissa, Nova Scotiassa ja Prinssi Edwardin saarella sekä Québecin lähiseutuja ja Mainen osavaltiossa sijaitsevan Saint John -joen varrella. Tämä väestö puhui kieltä, jota kutsutaan acadien-ranskaksi ja asettui 1700-luvun puolivälissä Louisianan etelärannikolle nykyisen Acadianan alueelle.


title: Acadiana

text: Acadialaiset (cadiens) muodostavat nykyisin suurimman osan Acadianan asukkaista ja heidän kulttuurinsa dominoi muita alueen perinteitä. Acadianassa asuu kuitenkin väestöä, joka ei ole kulttuuriltaan acadialaista, eikä puhu cajunranskaa eikä ole acadialaisten jälkeläisiä. Acadianassa asuu useita intiaaniheimoja ja moninaista syntyperää edustavia Louisianan kreoleja sekä seudulle jo ennen cajuneja asettuneiden saksalaisten siirtolaisten jälkeläisiä. Viime vuosina alueelle on asettunut myös pakolaisia useista Kaakkois-Aasian maista, erityisesti Laosista, Vietnamista ja Kambodžasta. He ovat vaikuttaneet merkittävästi alueen kalastusteollisuuteen.


title: Acadiana

text: Acadianan lippu sai Louisianan osavaltionhallituksen virallisen hyväksynnän vuonna 1974. Lipun piirsi vuonna 1965 professori Thomas J. Arceneaux. Sen kolme heraldista liljaa sinisellä pohjalla edustavat Acadianan ranskalaista perinnettä. Kultainen tähti valkealla pohjalla on Acadianan suojeluspyhimyksen, taivaaseen astuvan Marian (Notre-Dame-de-l'Assomption) tunnus; tähti muistuttaa myös seudun asukkaiden aktiivisesta osallistumisesta Amerikan vallankumoukseen Louisianan espanjalaisen kuvernöörin johdolla. Kultainen torni punaisella pohjalla edustaa Espanjaa, joka hallitsi aluetta acadialaisten saapuessa sinne.


title: Akuutti maksan vajaatoiminta

text: Akuutti maksan vajaatoiminta on maksan toiminnan äkillinen pettäminen, joka on usein maksansiirron syy. Akuutin vajaatoiminnan aiheuttajia voivat olla myrkytykset (mm. parasetamolin yliannostus, myrkylliset sienet), jotkin luontaistuotteet ja eräät sairaudet, kuten Wilsonin tauti tai maksatulehdus. Usein aiheuttajaa ei saada tutkittaessa selville; maksasolukko voi olla täysin tuhoutunut, jolloin solunäyte ei paljasta maksan pettämisen syytä.


title: Akuutti maksan vajaatoiminta

text: Akuutti maksan vajaatoiminta saattaa aiheuttaa äkillisen maksatuhon lisäksi munuaisten vajaatoimintaa (hepatorenaalinen oireyhtymä) ja vakavia aivo-oireita (hepaattinen enkefalopatia) sekä johtaa hengenvaaralliseen infektioon. Toipumismahdollisuudet ilman maksansiirtoa vaihtelevat paljon maksan pettämisen aiheuttajasta riippuen.


title: Akuutti maksan vajaatoiminta

text: Noin 20 % maksansiirroista tehdään Suomessa potilaille, jotka kärsivät akuutista maksan vajaatoiminnasta. Yli puolessa näistä tapauksista maksan pettämisen syytä ei saada selville.


title: Sodomka

text: Sodomka oli alkuaan itävaltaunkarilainen, sittemmin tšekkoslovakialainen hevosajoneuvojen ja autokorien valmistaja. Yrityksen perusti Josef Sodomka Böömin Hohenmauthissa (nyk. Vysoké Mýto) vuonna 1895. Ensimmäisen maailmansodan jälkeen yritys alkoi valmistaa henkilö- ja linja-autojen koreja. Sodomka kansallistettiin toisen maailmansodan jälkeen, jolloin se tuli osaksi valtio-omisteista Karosaa.


title: Sodomka

text: Alkutaipaleellaan yritys valmisti hevosajoneuvoja viiden työntekijän voimin, mutta aikaa myöten siitä kasvoi nykyisen Tšekin alueen suurin ja tunnetuin vaunutehdas. Vuonna 1914 yritys työllisti 50 henkilöä. Ensimmäisen maailmansodan puhjettua suuri osa työläisistä komennettiin rintamalle ja myös Josef Sodomka komennettiin sotatarviketeollisuuden palvelukseen Laurin & Klementille. Sodan päätyttyä vaunujen kysyntä romahti nopeasti autoistumisen seurauksena, ja vuonna 1925 yritys heilui konkurssin partaalla työllistäen enää neljä henkilöä.